Tukar bekas lombong jadi kolam ikan
Oleh KOSMO!

9 September 2020, 12:48 pm
Oleh ZAKI SALLEH
IPOH – Kawasan bekas lombong seluas 110 hektar di Kinta dan Kampar akan dimanfaatkan oleh kerajaan negeri Perak untuk dimajukan bagi Projek Perikanan Bandar yang akan diusahakan oleh 11 komuniti nelayan setempat tidak lama lagi.
Antaranya ialah di Kampung Changkat Tin, Makam Teja dan Kampung Redang Sawa yang kesemuanya terletak di Kinta manakala lokasi di Kampar seperti Taman Aman dan Malim Nawar.
Pengerusi Jawatankuasa Pertanian, Perikanan, Perladangan dan Sekuriti Makanan Perak, Datuk Abdul Yunus Jamhari berkata, peruntukan sebanyak RM1.7 juta telah disediakan bagi menjayakan program itu yang dijangka dimulakan Oktober ini.
Menurut beliau, inisiaitif berkenaan merupakan usaha kerajaan negeri bersama Jabatan Perikanan negeri Perak melibatkan penyertaan penduduk setempat seperti golongan B40 dan mereka yang hilang pekerjaan disebabkan pandemik Koronavirus (Covid-19).
“Ia juga bagi memenuhi permintaan ikan air tawar yang sangat baik di kawasan bandar terutamanya di Kinta dengan jumlah penduduk hampir 900,000 orang.

“Ikan-ikan yang diternak pula adalah jenis yang digemari ramai dan mengikut selera orang bandar seperti ikan tilapia merah, patin, jelawat, Iampam dan lain-lain spesies yang bernilai tinggi,” katanya pada sidang akhbar di sini hari ini.
Turut hadir Pengarah Jabatan Perikanan negeri Perak, Zaki Mokri.
Ketika ini seluas 2,250 hektar kolam bekas lombong telah dibangunkan untuk penternakan ikan dengan nilai ekonomi yang dicatatkan pada tahun lalu ialah kira-kira RM122 juta.-K! ONLINE


Seramai 42 pelajar keracunan makanan
Oleh AHMAD SHAHERMAN SHAMSURI

9 September 2020, 2:08 pm
SEBERANG PERAI – Seramai 42 pelajar Sekolah Menengah Agama Tasek Junjong, Nibong Tebal di sini dilaporkan mengalami gejala keracunan makanan selepas menikmati mi goreng dan minuman coklat di kantin sekolah itu pagi tadi.
Menurut jurucakap Angkatan Pertahanan Awam Malaysia (APM) negeri, pihaknya menerima panggilan kira-kira pukul 11.15 pagi yang melaporkan kejadian berkenaan.
“Sebaik tiba di lokasi, kami mendapati 30 pelajar perempuan dan 12 lelaki mengalami simptom muntah dan cirit-birit disyaki keracunan makanan.
“Anggota kemudian membantu menghantar pelajar terbabit menggunakan dua buah ambulan secara berperingkat,” katanya kepada pemberita di sini hari ini.
Tambahnya, kesemua mangsa berjaya di hantar ke Hospital Sungai Bakap untuk rawatan pada pukul 12.09 tengah hari.
“Setakat ini kesemua mangsa dilaporkan stabil,” jelasnya.- K! ONLINE


62 premis makanan Besut, Setiu kotor dikompaun
Oleh MOHD AZLI ADLAN

9 September 2020, 12:26 pm
BESUT – Tiga premis makanan di daerah ini dan Setiu yang beroperasi dalam keadaan kotor diarah tutup oleh Jabatan Kesihatan Terengganu semalam.
Pengarah Kesihatan Terengganu, Dr. Azimi Yunos berkata, kesemua premis makanan berkenaan dikenakan tindakan menutup operasi sehingga 14 hari mengikut Seksyen 11 Akta Makanan 1983 kerana gagal mencapai tahap minimum piawaian kebersihan ditetapkan.
Beliau berkata, seramai 64 anggota penguat kuasa pelbagai agensi telah memeriksa 54 premis makanan meliputi 34 restoran dan 20 gerai yang terdapat di kedua-dua daerah berkenaan.
“Sebanyak 62 notis kompaun bernilai keseluruhan RM 16,350 turut dikeluarkan pada operasi bersepadu yang dijalankan di premis-premis makanan di kedua-dua daerah itu.
“Antara kesalahan yang dikenakan notis kompaun itu ialah membabitkan pakaian pengendali makanan, tiada suntikan pelalian anti-tifoid dan memakai perhiasan diri sewaktu bekerja,” katanya dalam satu kenyataan di sini hari ini.
Azimi berkata, selain itu notis kompaun juga dikeluarkan terhadap mereka yang tidak menjalani latihan pengendali makanan dan gagal memastikan premis bersih.

Menurut beliau, notis kompaun dikeluarkan mengikut Peraturan-Peraturan Kebersihan Makanan 2009. – K! ONLINE


Bekas banduan,rakan dicekup pecah cermin kenderaan dan bangunan
Oleh KOSMO!

9 September 2020, 1:01 pm
Oleh ISKANDAR SHAH MOHAMED
KLANG – Seorang bekas banduan ternyata tidak insaf melakukan jenayah apabila terlibat dalam 21 kes pecah cermin kenderaan dan bangunan bersama rakannya dalam tempoh sebulan di sekitar daerah ini.
Suspek berusia 40 tahun yang baharu dibebaskan daripada penjara Julai lalu itu diberkas bersama rakannya berumur 35 tahun di Kawasan Perindustrian Kecil Kapar di sini, kira-kira pukul 12 tengahari, kelmarin.
Ketua Polis Daerah Klang Utara, Asisten Komisioner Nurulhuda Mohd. Salleh berkata, penanahan itu susulan laporan polis berhubung pecah masuk sebuah pejabat di Dataran Ocean di sini ini pada 16 Ogos lalu.
Katanya, sebanyak empat buah televiysen iaitu tiga daripadanya berukuran 40 inci dan selebihnya 60 inci yang dianggarkan bernilai RM4,000 telah dibawa lari oleh dua lelaki menaiki sebuah kereta yang berjaya dirakam televisyen litar tertutup (CCTV).
“Bertindak atas maklumat itu, kedua-dua suspek kemudiannya berjaya ditangkap di samping merampas pelbagai barangan yang disimpan di dua lokasi berasingan.

“Ini termasuk peralatan melakukan jenayah tersebut, kereta Perodua Myvi, pemain cakera padat digital (DVD), radio , amplifier, telefon bimbit pelbagai jenama, kad akses pintu dan sumber makanan sebuah resort di Pahang,” katanya dalam kenyataan di sini hari ini.
Kata Nurulhuda, siasatan turut mendapati kedua-dua suspek yang bekerja sebagai tukang wayar dan pengutip hutang itu turut memiliki rekod jenayah lampau termasuk dadah.
Tambah beliau, ini termasuk salah seorang suspek baharu sahaja dibebaskan daripada penjara pada Julai lalu atas kesalahan samun.
“Mereka juga mengaku melakukan 21 kes jenayah pecah cermin kenderaan dan bangunan di sekitar daerah ini sejak bulan lalu.
“Kedua-dua suspek kini direman selama empat hari sehingga Jumaat ini bagi membantu siasatan mengikut Seksyen 380 Kanun Keseksaan,” katanya. -K! ONLINE


Polis selesai siasat kes Mohd. Khairuddin
9 September 2020, 2:25 pm
KUALA LUMPUR – Polis akan menyerahkan kertas siasatan berhubung kes Menteri Perusahaan Perladangan dan Komoditi, Datuk Dr Mohd. Khairuddin Aman Razali melanggar arahan kuarantin kepada Jabatan Peguam Negara esok.
Ketua Polis Negara, Tan Sri Abdul Hamid Bador berkata, saksi terakhir bagi membantu siasatan kes sudah direkod keterangan semalam.
“Kita akan serahkan kertas siasatan itu kepada peguam negara esok bagi membolehkan mereka meniliti bukti dan kenyataan sedia ada dalam fail siasatan.
“Lebih 10 saksi sudah dirakam keterangan membantu siasatan kes ini,” katanya kepada pemberita di Maktab Polis Diraja Malaysia di sini hari ini.
Sementara itu, mengulas mengenai kenyataan Ahli Parlimen Pasir Puteh, Datuk Dr. Nik Muhammad Zawawi Salleh berkenaan kitab Injil, Abdul Hamid berkata, pihaknya sudah membuka kertas siasatan selepas laporan polis diterima.
“Polis sudah menerima laporan, kertas siasatan juga sudah dibuka dan keterangan saksi kini dijalankan.

“Kami kini menunggu laporan dari Suruhanjaya Komunikasi dan Multimedia Malaysia berkenaan medium yang digunakan untuk menularkan video berkenaan,” ujarnya.
Pada Ogos lalu, tiga ahli DAP Sarawak membuat laporan polis terhadap Ahli Parlimen Pasir Puteh Muhammad Zawawi Salleh berhubung isu kenyataannya berkenaan kitab Injil. -K! ONLINE


Polis cadang Akta Sosma terhadap pesalah alam sekitar
9 September 2020, 11:56 am
KUALA LUMPUR – Polis bercadang untuk menggunakan Akta Kesalahan Keselamatan (Langkah-Langkah Khas) 2012 (Sosma) bagi kesalahan berkaitan isu alam sekitar.
Ketua Polis Negara, Abdul Hamid Bador berkata, cadangkan itu sudah dikemukakan Jabatan Siasatan Jenayah Bukit Aman kepada Peguam Negara dalam satu mesyuarat khas semalam.
“Dalam perbincangan semalam pihak polis cadangkan hukuman lebih berat dikenakan terhadap pesalah alam sekitar yang mempunyai unsur sabotaj dan berulang.
“Kesalahan itu dicadangkan untuk diklasifikasikan sebagai jenayah terancang dan Sosma adalah akta yang sesuai,” katanya kepada pemberita di Maktab Polis Diraja Malaysia di Cheras hari ini.
Dalam perkembangan sama, Abdul Hamid berkata, pihak polis dan beberapa agensi yang terlibat dalam penyiasatan kes pencemaran Sungai Gong di Rawang kini dalam proses melengkapkan siasatan tersebut. – K! ONLINE


Pejalan kaki maut dirempuh kereta
Oleh KOSMO!

9 September 2020, 1:09 pm
Oleh KHAIRUL MOHD. ALI
ISKANDAR PUTERI – Seorang pejalan kaki maut selepas dilanggar sebuah kereta Perodua Myvi ketika melintas jalan raya tiga lorong sehala di Jalan Sungai Danga, di sini hari ini.
Mangsa, Loh Kah Huat, 57, disahkan maut di lokasi kejadian apabila mengalami kecederaan parah di bahagian kepala.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, kemalangan itu dilaporkan berlaku pada pukul 9.29 pagi.
“Mangsa yang melintas dari arah kiri ke kanan jalan telah dilanggar sebuah kereta yang bergerak lurus dari Nusa Bestari menghala ke Taman Perling.
“Akibat perlanggaran itu, mangsa tercampak ditengah jalan dan disahkan maut di lokasi kejadian manakala mengalami kecederaan parah di bahagian kepala,” katanya dalam satu kenyataan, di sini hari ini.

Tambah beliau, mayat mangsa kemudian dihantar ke Hospital Temenggung Seri Maharaja Tun Ibrahim, Kulai untuk bedah siasat.
“Sementara itu pemandu kenderaan yang merupakan seorang wanita berusia 55 tahun tidak mengalami sebarang kecederaan.
“Kawasan berkenaan dimaklumkan tiada laluan pejalan kaki manakala kes disiasat mengikut Seksyen 41 (1) Akta Pengangkutan Jalan 1987,” tambahnya.-K! ONLINE


Lans koperal maut kemalangan
Oleh EDDY AQMAL MOHAMED HAMIDI

9 September 2020, 2:29 pm
KUALA LUMPUR – Seorang anggota polis berpangkat lans koperal maut selepas motosikal ditunggangnya terlibat dalam satu kemalangan di Jalan Sungai Besi menghala ke pusat bandar berhampiran Sungai Kerayung di sini awal pagi tadi.
Ketua Jabatan Siasatan dan Penguatkuasaan Trafik (JSPT) Kuala Lumpur Asisten Komisioner Zulkefly Yahya berkata, kemalangan berlaku kira-kira pukul 2 pagi sewaktu mangsa, Shahrul Azwan Abdul Sain sedang dalam perjalanan pulang ke rumah selepas selesai bertugas.
“Ketika sedang melalui kawasan kejadian, mangsa yang menunggang motosikal Yamaha 135LC dipercayai telah hilang kawalan lalu terbabas dan melanggar penghadang besi di bahu kiri jalan.
“Susulan kemalangan itu, mangsa disahkan meninggal dunia oleh pembantu perubatan yang tiba tidak lama kemudian. Pemeriksaan lanjut mendapati terdapat kesan luka dalam di bahagian leher mangsa,” katanya dalam satu kenyataan di sini hari ni.
Menurut Zulkefly, mayat mangsa kemudiannya dibawa ke Hospital Universiti Kebangsaan Malaysia untuk bedah siasat dan siasatan kes diteruskan di bawah Seksyen 41(1) Akta Pengangkutan Jalan 1987.-K! ONLINE


Tidak serik-serik tawar judi haram
Oleh MOHD SYALMIZI HAMID

9 September 2020, 12:55 pm
SEBERANG PERAI – Polis Daerah Seberang Perai Utara (SPU) memotong bekalan elektrik di sepuluh buah premis di sekitar daerah ini selepas dipercayai melakukan kegiatan judi haram dalam Op Dadu Khas hari ini.
Dalam operasi kira-kira tiga jam bermula pukul 10 pagi itu, dua lelaki berusia 19 dan 27 tahun yang dipercayai menawarkan perkhdimatan judi online turut ditahan.
Ketua Polis Daerah SPU, Asisten Komisioner Noorzainy Mohd. Noor berkata, operasi berkenaan menyasarkan premis yang telah beberapa kali diserbu pihaknya di sekitar Kepala Batas dan Butterworth.
“Dalam satu serbuan di Permatang Bendahari (Kepala Batas) dua lelaki ditahan ketika dipercayai menjalankan kegiatan itu di dalam sebuah kereta berdekatan sebuah premis yang pernah dipotong bekalan elektrik.
“Mereka tidak serik-serik melakukan kegiatan judi online biarpun sudah tiga hingga empat kali diambil tindakan,” katanya kepada pemberita di Kepala Batas di sini hari ini.
Sementara itu, Noorzainy berkata, dalam tempoh sejak Julai lalu sehingga hari ini, sebanyak 44 premis telah dipotong bekalan elektrik di daerah itu yang membabitkan kegiatan loteri awam haram dan judi online. – K! ONLINE


Dakwaan isu judi di Sungai Buloh tidak tepat
9 September 2020, 12:42 pm
KUALA LUMPUR – Polis menegaskan dakwaan pengasas Hot Burger Malaysia, Mohd. Asri Hamid mengenai kegiatan perjudian dan penjualan rokok seludup di Sungai Buloh baru-baru ini tidak tepat.
Ketua Polis Negara, Tan Sri Abdul Hamid Bador berkata, dakwaan itu dikatakan tidak tepat selepas meneliti laporan yang disiapkan Jabatan Integriti Pematuhan Standard (JIPS) Bukit Aman.
Katanya, berdasarkan laporan JIPS tiada unsur pegawai dan anggota Ibu Pejabat Polis Daerah Sungai Buloh terlibat dalam kegiatan berkenaan.
“Saya sudah teliti laporan itu dan beberapa perkara dibangkitkan dalam video itu kurang tepat.
“Penguatkuasaan kegiatan judi oleh IPD Sungai Buloh itu dilakukan dengan giatnya, namun ada beberapa kelemahan dikenal pasti dalam kalangan anggota, namun ia bukan kelemahan besar,” katanya kepada pemberita di Maktab Polis Diraja Malaysia di Cheras hari ini.
Pada 9 Ogos lalu, seorang individu dikenali sebagai Asri Janggut membuat siaran langsung di Facebook mendedahkan kegiatan perjudian haram di daerah Sungai Buloh.

Mohd. Asri Hamid, 42, yang juga pemilik perniagaan Hot Burger Malaysia itu mendakwa wujud beberapa premis judi serta gerai peniaga warga Indonesia keturunan Aceh yang menjual rokok seludup di sekitar Jalan Besar Bandar Baru Sungai Buloh.
Pendedahannya menerusi tiga siaran langsung di Facebook Hot Burger Malaysia kemudian tular di media sosial.
Pendedahan dilakukan Asri Janggut itu juga mendapat perhatian Ketua Polis Negara, Tan Sri Abdul Hamid Bador sebelum mereka berdua bertemu di Bukit Aman dipercayai berbincang mengenai isu sama. – K! ONLINE


[VIDEO] KL dilanda banjir kilat
10 September 2020, 6:18 pm
KUALA LUMPUR – Tiga kawasan sekitar ibu negara dilanda banjir kilat susulan hujan lebat sejak pukul 1 tengah hari tadi.
Paras air naik setinggi 1.5 meter di Lebuh Ampang, Jalan Raja Alang di Kampung Baru dan Jalan Semarak.
Bagaimanapun, tiada mangsa dilaporkan terkandas akibat kejadian tersebut.
Jurucakap Jabatan Bomba dan Penyelamat Kuala Lumpur berkata, pihaknya menerima panggilan kecemasan pada pukul 4.25 petang.
“Balai Bomba dan Penyelamat (BBP) Tun Razak, BBP Titiwangsa terlibat dalam operasi tersebut.
“Sehingga kini operasi pemantauan masih dijalankan di lokasi banjir bagi memastikan keselamatan orang awam yang melalui jalan tersebut,” katanya ketika dihubungi Kosmo! hari ini. – K! ONLINE

[VIDEO] Tiga kawasan sekitar ibu negara dilanda banjir kilat susulan hujan lebat sejak pukul 1 petang tadi.
Paras air naik setinggi 1.5 meter di Lebuh Ampang, Jalan Raja Alang di Kampung Bharu dan Jalan Semarak. #banjirkilat
Berita penuh klik https://t.co/F2E2vkjlyA pic.twitter.com/r2yzpa0iyf
— Kosmo! Online (@kosmo_online) September 10, 2020


Bot kargo tangkap ikan ditahan APMM
Oleh MOHD AZLI ADLAN

10 September 2020, 5:37 pm
Oleh MOHD. AZLI ADLAN
KUALA TERENGGANU – Maritim Malaysia (APMM) menahan sebuah bot kargo kerana disyaki disalah guna untuk menangkap ikan di perairan Kuala Terengganu dekat sini hari ini.
Bot kargo itu ditahan Bot Maritim Penggalang 45 yang sedang melakukan rondaan pada kedudukan 56 batu nautika dari perairan Kuala Terengganu pada pukul 11.15 pagi.
Pengarah Maritim Terengganu, Kapten Maritim Muhammad Suffi Mohd. Ramli berkata, pihaknya mengesyaki bot kargo tersebut telah menyalahguna lesen untuk menangkap ikan.
“Ia berikutan penemuan pukat tunda dan ikan pelbagai jenis seberat dua tan di dalam bot kargo berkenaan.
“Berdasarkan dokumen yang dikemukakan, bot kargo yang dikatakan didaftar di Pelabuhan Mersing, Johor itu hanya dibenar beroperasi dalam lingkungan 10 batu nautika dari jeti Lembaga Kemajuan Ikan Malaysia Endau,” katanya dalam satu kenyataan di sini hari ini.

Muhammad Saufi berkata, enam kru kapal kargo tersebut yang kesemuanya warga Vietnam berusia dalam lingkungan 27 hingga 44 tahun telah ditahan untuk siasatan lanjut.
“Mereka disiasat mengikut Ordinan Perkapalan Saudagar dan Akta Perikanan 1985,” katanya. – K! ONLINE


51 individu dikompaun ketika berhibur
Oleh KOSMO!

10 September 2020, 9:34 pm
Oleh KHAIRUL MOHD. ALI
JOHOR BAHRU – Seramai 51 individu dikompaun kerana ingkar Perintah Kawalan Pergerakan Pemulihan (PKPP) dalam serbuan yang dijalankan di sebuah premis hiburan di sekitar bandar raya ini, hari ini.
Ketua Jabatan Siasatan Jenayah Narkotik Johor, Asisten Komisioner Mohd. Afzanizam Yahaya berkata, operasi itu dijalankan pihaknya pada pukul 2.30 pagi.
Katanya, pihaknya turut menahan pengurus premis berkenaan yang berusia 26 tahun kerana menjalankan operasi melebihi waktu ditetapkan.
“Ketika operasi dijalankan, kesemua 51 individu sedang berhibur tanpa menghiraukan prosedur operasi standard (SOP) PKPP yang ditetapkan.
“Ujian saringan air kencing yang dijalankan turut mendapati 19 daripada mereka positif  dadah, melibatkan 12 lelaki dan lima wanita tempatan, serta dua wanita Vietnam,” katanya dalam satu kenyataan, di sini hari ini.

Tambah Mohd. Afzanizam, pihaknya turut menyiasat dua wanita Vietnam yang didapati tinggal di negara ini melebihi masa ditetapkan.
“Kesemua 51 individu terlibat yang berusia antara 18 hingga 55 tahun dikenakan kompaun sebanyak RM1,000 setiap seorang.
“Suspek terlibat dikenakan reman manakala kes disiasat mengikut Seksyen 15(1)(a) Akta Dadah Berbahaya 1952 dan Seksyen 15(1)(C) Akta Imigresen 1959/63,” ujarnya.
Mohd. Afzanizam turut mengingatkan orang ramai agar sentiasa mematuhi SOP PKPP ditetapkan kerajaan selain turut menyalurkan sebarang maklumat berkenaan salah laku kepada pihak berkuasa. – K! ONLINE


45 kes baharu, Kluster Benteng LD catat angka tertinggi
Oleh KOSMO!

10 September 2020, 7:02 pm
Oleh SITI A’ISYAH SUKAIMI
PUTRAJAYA – Sebanyak 45 kes baharu Covid-19 dilaporkan hari ini menjadikan jumlah kes positif sebanyak 9,628 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, 44 kes adalah penularan tempatan manakala satu sahaja kes import dilaporkan.
Menurutnya, daripada 44 kes penularan tempatan, Kluster Benteng LD merekodkan angka tertinggi dengan 40 kes baharu dengan 33 daripadanya melibatkan warga asing.
“Seterusnya, sebanyak empat kes baharu dilaporkan di Kedah iaitu satu kes daripada Kluster Sungai dan dua kes daripada Kluster Telaga.
“Satu lagi kes penularan tempatan di Kedah ialah saringan bergejala di Klinik Kesihatan Simpang Kuala dan telah dimasukkan ke Hospital Sultanah Bahiyah,” katanya dalam satu sidang akhbar di sini hari ini.

Beliau berkata, satu kes import pula membabitkan warga Malaysia yang pulang dari Brazil.
Selain itu, Noor Hisham berkata, sebanyak 24 kes pulih Covid-19 dilaporkan hari ini, sembilan kes sedang dirawat di Unit Rawatan Rapi dengan lima kes memerlukan bantuan pernafasan dan tiada pertambahan kes kematian. – K! ONLINE


Pereka grafik maut rumah sewa terbakar
Oleh KOSMO!

10 September 2020, 5:26 pm
Oleh NOOR HASLIZA NUSI
GEORGE TOWN – Seorang pereka grafik sambilan wanita maut selepas rumah sewa teres dua tingkatnya hangus terbakar di Jalan Pokok Saga, Taman Lintang, Ayer Itam di sini awal pagi tadi.
Mayat Choi Hooi Hong, 50-an yang dikatakan masih bujang itu ditemui dalam keadaan terlentang di tingkat bawah rumah berkenaan kira-kira pukul 4 pagi.
Ketua Polis Daerah Timur Laut, Asisten Komisioner Soffian Santong berkata, siasatan mendapati wanita itu cuba menyelamatkan diri dengan keluar dari pintu hadapan tetapi gagal.
“Dia (si mati) tinggal seorang diri di dalam kediaman tersebut dan akibat kejadian itu, mayat mangsa ditemui hampir terbakar seluruh anggota badan.
“Siasatan lanjut mengenai punca kejadian masih dalam siasatan pihak bomba dan punca kematianya adalah disebabkan kebakaran yang berlaku,” katanya ketika dihubungi Kosmo! di sini hari ini.

Jelasnya lagi, kebakaran itu turut melibatkan sebuah kenderaan pelbagai guna (MPV) jenis Toyota Alphard milik majikan mangsa.
Sementara itu, jurucakap bomba negeri pula memberitahu, kejadian tersebut membabitkan dua buah kediaman yang terletak secara bersebelahan kira-kira pukul 2 pagi tadi.
“Mayat wanita terbabit dijumpai di kediaman pertama yang membabitkan 85 peratus anggaran kemusnahan.
“Api berjaya dikawal pada pukul 3.05 pagi dan mayat wanita itu ditemui sebaik kerja-kerja pemadaman dijalankan,” ujarnya. – K! ONLINE


Penduduk dakwa harimau kumbang punca kematian 14 kambing
Oleh KOSMO!

10 September 2020, 5:32 pm
Oleh YATIMIN ABDULLAH
PASIR MAS – Kebanyakan penoreh getah di Kampung Tok Uban di sini mendakwa 14 ekor kambing peliharaan Salma Mat Daud, 60, yang mati dengan kesan gigitan pada leher Isnin lalu disebabkan oleh serangan harimau kumbang.
Lebih meyakinkan mereka apabila ada penoreh getah menemui beberapa kesan tapak kaki dipercayai serupa dengan kaki harimau dan bukan anjing liar di kawasan kebun berhampiran rumah Salma.
Selepas berita kematian kambing itu tersebar di kampung, penoreh getah dibelenggu rasa takut untuk keluar mencari rezeki pada awal pagi.
Seorang penoreh Abdullah Musa, 30, berkata, dia sudah tidak berani untuk keluar menoreh secara berseorangan selepas melihat sendiri kesan tapak yang menyerupai kaki harimau.
Menurutnya, kesan tapak kaki yang dilihatnya itu dianggarkan sebesar saiz tapak tangan kanak-kanak berusia bawah 12 tahun.

“Biasanya saya akan keluar menoreh seawal pukul 2 pagi.
“Bagaimanapun, sejak melihat tapak kaki itu, saya membuat keputusan untuk menoreh bermula pukul 6 pagi,” katanya ketika ditemui Kosmo! di Kampung Mesa di sini hari ini.
Tambahnya, selepas kejadian itu, dia biasa mendengar bunyi pelik sewaktu sedang menoreh getah dan sering bersiap sedia untuk menyelamatkan diri.
Akhbar Kosmo! hari ini melaporkan, seorang penternak mendakwa mengalami kerugian hampir RM10,000 selepas 14 ekor kambing peliharaannya mati diserang haiwan misteri Isnin lalu.
Salma yang merupakan penternak kambing itu melihat kambingnya mati dalam keadaan bergelimpangan dengan terdapat kesan gigitan pada leher haiwan ternakannya.
Sementara itu, Abdullah turut memberitahu, disebabkan masalah itu dia terpaksa mengecilkan kawasan untuk menoreh di kebun getah kerana bimbang berdepan ancaman haiwan tersebut.
Katanya, sebelum ini, dia akan menoreh di sekitar 3.6 hektar kebun getah, namun terpaksa mengehadkan kepada 1.6 hektar kebuh getah sahaja.
Seorang lagi penoreh getah, Idris Yaakub, 35, mendakwa pendapatan dia dan rakan-rakan terjejas sejak kawasan kampung itu diancam oleh haiwam dipercayai harimau kumbang itu.
Katanya, dia berharap pihak berwajib dapat mengambil tindakan segera untuk menyelesaikan masalah ini.
“Saya akui ada beberapa penduduk mendakwa pernah mendengar ngauman haiwan tersebut sebelum ini,” ujarnya.
Usaha Kosmo! untuk mendapatkan penjelasan dari Jabatan Perlindungan, Hidupan Liar dan Taman Negara (Perhilitan) Kelantan gagal apabila panggilan tidak dijawab. – K! ONLINE


Penduduk Kota Setar serbu pasar raya
Oleh NORLIDA AKMAR IDROS

10 September 2020, 8:52 pm
Oleh MOHD. RAFIE AZIMI
ALOR SETAR – Penduduk di daerah ini didapati membuat pembelian panik selepas pengumuman Pelaksanaan Perintah Kawalan Pergerakan Diperketatkan (PKPD) Secara Pentadbiran susulan pandemik Covid-19 bagi Kluster Sungai dan Telaga dibuat petang tadi.
Kebanyakan pasar raya besar, pasar mini serta kedai-kedai runcit di sekitar bandar ini dibanjiri pelanggan yang mahu membuat persiapan sepanjang tempoh PKPD tersebut.
Penduduk Alor Merah di sini, Nurfatehah M. Zahir, 23, memberitahu, ibu dan adiknya keluar membeli bekalan makanan kering selepas mengetahui tentang pelaksanaan PKPD di Kota Setar.
“Boleh dikatakan semua pasar raya besar sehinggalah kedai runcit dipenuhi orang yang berebut-rebut membeli makanan kering seperti telur dan sardin.
“Adik beritahu kebanyakan barang di sebuah kedai runcit di sini sudah habis,” katanya di sini hari ini.

Ibu kepada lima anak, Norzilah Nordin, 43, dia terus ke sebuah pasar raya dekat sini untuk membeli bekalan makanan selepas mendengar pengumuman tentang PKPD itu.
“Alhamdulillah, semua barang keperluan itu ada yang mana ketika saya mula sampai tadi pun orang masih tidak ramai tetapi apabila mahu pulang, jumlah pelanggan semakin bertambah dan mereka diminta beratur untuk masuk,” ujarnya.
Sementara itu seorang peniaga, Mohd. Hafifi Zulkifli, 35, tidak menyangka perlu beratur agak panjang untuk memasuki pasar raya berhampiran rumahnya di Pumpong, dekat sini.
“Agak terkejut juga tengok orang dah mula ramai sedangkan tempoh masa saya datang ke sini tidaklah terlalu lewat selepas pengumuman dibuat menteri,” katanya.
Tambahnya, rata-rata pekerja di Kedah bekerja separuh hari pada semalam dan mereka mengambil kesempatan untuk membeli stok bekalan makanan. -K! ONLINE


Lelaki warga asing maut dalam pergaduhan
10 September 2020, 7:56 pm
PETALING JAYA – Seorang lelaki warga asing maut selepas terlibat dalam satu pergaduhan di sebuah pusat jagaan orang tua, di sini hari ini.
Dalam kejadian pukul 3 pagi itu, mangsa berusia 29 tahun maut dipukul rakan sekerjanya menggunakan tukul besi.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, anggota Unit Kereta Peronda Polis (MPV) Bahagian Pencegahan Jenayah dan Keselamatan Komuniti bergegas ke lokasi kejadian sebaik menerima panggilan berhubung kejadian tersebut pada pukul 3.05 pagi.
“Sebaik tiba pihak polis mendapati suspek berusia 33 tahun itu berada di lokasi kejadian selain memegang tukul besi yang dipercayai digunakan dalam pergaduhan tersebut.
“Mangsa pula ditemui dalam keadaan terbaring dan tidak sedarkan diri selain berlumuran darah,” katanya dalam satu kenyataan akhbar di sini hari ini.
Menurutnya, hasil siasatan mendapati, mangsa baru sebulan tinggal dan bekerja di pusat jagaan tersebut.

“Punca kejadian masih dalam siasatan dan mayat mangsa dihantar ke hospital untuk proses bedah siasat.
“Suspek ditahan reman selama tujuh hari dan kes disiasat mengikut Seksyen 302 Kanun Keseksaan iaitu bunuh,” ujarnya. – K! ONLINE


Curi 1,080 buah motosikal sejak enam tahun lalu
Oleh KOSMO!

10 September 2020, 5:51 pm
JAKARTA – Dua pencuri muda berprofil tinggi berjaya ditahan polis selepas mereka dipercayai terlibat dalam jenayah mencuri kenderaan di beberapa kawasan di Indonesia, lapor portal Tribun News semalam.
Kumpulan suspek itu dipercayai sudah menjalankan jenayah mencuri motosikal sejak enam tahun lalu membabitkan kira-kira 1,080 buah motosikal di beberapa kawasan di Kabupaten Tanggerang.
Kedua-dua suspek dikenali dengan nama singkatan RA berumur 25 tahun dan RD (30 tahun) ditahan pasukan Polis Unit Siasatan Jenayah dari bandar Tangerang di Banten dekat sini.
Ketua Komisioner Polis Kabupaten Tangerang, Ade Ary Syam Indradi berkata, mereka dianggap sebagai penjenayah berprofil tinggi dan mencuri purata 15 unit motosikal setiap bulan.
“Suspek dipercayai bergiat aktif sejak enam tahun lalu dan kira-kira 1,080 unit motosikal sudah dicuri.
“Hasil jenayah ini dijual pada harga antara 2-3 juta rupiah (RM567 hingga RM850). Jadi, jumlah untung diperoleh kira-kira 2 bilion rupiah (RM566,880),” katanya.

Beliau berkata, suspek RD pernah ditahan atas jenayah sama sebelum dibebaskan tujuh tahun lalu.
Selepas bebas, RD kembali semula melakukan jenayah itu. Dengan RA, kedua-dua mereka beroperasi di kawasan Tangerang Raya, Jakarta  hingga ke Serang, Banten.
Mereka hanya perlukan masa selama tiga saat untuk melarikan sebuah motosikal selepas memecahkan kunci penghidup. – Agensi


‘Pesta’ beras atas jalan
Oleh KOSMO!

10 September 2020, 6:09 pm
Oleh ISKANDAR SHAH MOHAMED
KLANG – Suasana di Jalan Persiaran Hamzah Alang di sini, bertukar menjadi ‘pesta’ beras apabila puluhan guni makanan asas itu terjatuh dari sebuah treler, malam tadi.
Kejadian berlaku kira-kira pukul 11.45 malam ketika treler dari Tanjong Karang itu dalam perjalanan ke Shah Alam bagi menghantar beras.
Ketua Polis Daerah Klang Utara, Asisten Komisioner Nurulhuda Mohd. Salleh berkata, siasatan awal mendapati treler itu dipandu oleh seorang lelaki berusia 38 tahun.
Katanya, setiba di lokasi kejadian didapati muatan guni di treler itu hilang keseimbangan sebelum terjatuh ke jalan raya.
“Akibatnya, beras tersebut bertaburan di jalan raya sebelum anggota polis tiba bagi mengawal keadaan,” katanya dalam kenyataan di sini hari ini.

Jelas beliau, kerja-kerja mengalihkan beras ke lori lain turut dilakukan dan kes disiasat mengikut Rule 19 LN 166/59 iaitu muatan jatuh dari atas kenderaan.
Insiden itu kemudiannya menjadi tular menerusi dua rakaman video masing-masing berdurasi tujuh dan 45 saat memaparkan orang ramai mengerumuni lokasi kejadian bagi mengambil beras tersebut. -K! ONLINE


Padah langgar lampu merah
Oleh KOSMO!

10 September 2020, 4:44 pm
Oleh KHAIRUL MOHD. ALI
ISKANDAR PUTERI – Tindakan seorang penunggang motosikal melanggar lampu isyarat merah mengundang pada apabila nyawanya melayang selepas terlibat dalam satu kemalangan dengan sebuah motosikal lain di Kilometer 26.5 Jalan Johor Bahru – Pontian, di sini hari ini.
Dalam kejadian pada pukul 8.25 pagi itu, mangsa merupakan lelaki Indonesia berusia 22 tahun meninggal dunia ditempat kejadian akibat cedera parah pada bahagian kepala.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, seorang lagi penunggang motosikal yang juga rakyat tempatan berusia 22 tahun patah kaki kanan.
“Siasatan awal di lokasi kemalangan mendapati mangsa yang maut melanggar lampu isyarat merah sebelum merempuh motosikal ditunggang mangsa cedera.
“Ekoran kemalangan tersebut, mangsa warga Indonesia maut di lokasi kejadian kerana kecederaan parah di bahagian kepala manakala mangsa cedera patah kaki kanan,” katanya dalam satu kenyataan, di sini hari ini.

Tambah Dzulkhairi, mangsa cedera dibawa ke Hospital Sultanah Aminah Johor Bahru untuk rawatan lanjut manakala mangsa yang maut dibawa ke Hospital Temenggung Seri Maharaja Tun Ibrahim, Kulai untuk bedah siasat.
“Kes disiasat mengikut Seksyen 41 (1) Akta Pengangkutan Jalan 1987,” ujarnya.-K! ONLINE


Pelaburan RM1 bilion bangunkan industri perabot Kelantan
Oleh KOSMO!

10 September 2020, 5:04 pm
Oleh AIMUNI TUAN LAH
GUA MUSANG – Kerajaan negeri Kelantan berjaya menarik pelaburan bernilai RM1 bilion untuk membuka industri perabot terbesar di negeri ini yang dijangka siap pada 2022.
Menteri Besar Kelantan, Datuk Ahmad Yakob berkata, usaha merancakkan pergerskan ekonomi di Gua Musang itu merupakan salah satu dalam Pelan Stategik Kelantan Melangkah Ke Hadapan.
Katanya, pelaburan industri perabot itu akan dikendalikan Syarikat MCkift Management Committee Sdn. Bhd. di atas tanah seluas 141 hektar.
“Antara kilang bakal dibina di pusat industri perabot itu antaranya kilang perabut, pulpa, papan lapis dan kilang berkaitan perkayuan.
“Kilang itu berpotensi untuk membuat perabot, papan lapis, kertas, kotak, kertas tisu dan banyak lagi,” katanya kepada pemberita selepas perasmian Kompleks Industri Perkayuan Sumber Diperbaharui di Chin Teck disini hari ini.

Turut hadir, Pengerusi Jawatankuasa Perindustrian, Perdagangan, pelaburan dan pembangunan Usahawan negeri, Datuk Hanifa Ahmad dan Pengerusi Eksekutif MCkift Management Committee Sdn. Bhd., Chua Peng Sian.
Mengulas lanjut, Ahmad berkata, pelaburan industri perabot itu bakal dibuka dalam tiga fasa dan bakal memberi peluang pekerjaan kepada 1,500 penduduk tempatan.
Katanya, pembangunan industri perabot menggunakan kayu melalui sumber yang boleh diperbaharui bakal memenuhi permintaan pasaran secara keseluruhan.
“Projek itu akan meningkatkan produktiviti industri kayu yang ada malah ia lebih merancakkan ekonomi tempatan dan meningkatkan peluang pekerjaan.
“Selain itu, kita juga dapat memperkenalkan teknologi pemasaran menjadi tarikan kepada pelabur antarabangsa dan pemain industri tempatan,” katanya.
Dalam perkembangan lain, kerajaan negeri juga mengenal pasti kawasan di Ladang Sungai Terah seluas 400 hektar untuk dibuka pusat industri berasaskan getah.
Katanya, perkara itu masih dalam kajian dan akan dibuka dalam masa terdekat. – K! ONLINE.


Tokan dadah dicekup selepas bergelut 15 minit
Oleh KOSMO!

10 September 2020, 4:53 pm
MOHAMAD NAUFAL MOHAMAD IDRIS
SHAH ALAM – Seorang tokan dadah nekad bergelut dengan beberapa anggota Agensi Anti Dadah Kebangsaan (AADK) Hulu Selangor selama 15 minit sebelum menyerah diri dalam kejadian di sebuah rumah di Felda Sungai Buaya, Hulu Selangor malam tadi.
Dalam serbuan kira-kira pukul 11.50 malam itu, suspek berusia 26 tahun diberkas bersama 18 peket lutsinar disyaki ganja seberat 157.06 gram.
Timbalan Pengarah Penguat kuasa AADK Selangor, Mohd. Firdaus Abu Bakar berkata, tangkapan itu hasil risikan pihaknya selama tiga minggu terhadap kegiatan suspek.
Katanya, semasa serbuan didapati suspek sedang berehat sendirian di dalam biliknya sebelum cuba melarikan diri.
“Anggota AADK kemudiannya terpaksa bergelut selama 15 minit selepas suspek bertindak agresif untuk melepaskan diri daripada ditangkap.

“Soal siasat mendapati suspek mengaku menjual ganja itu sekitar Sungai Buaya, Bukit Sentosa dan Serendah,” katanya ketika dihubungi Kosmo! di sini hari ini.
Jelas beliau, pihaknya kemudiannya menyerahkan suspek kepada pihak polis untuk tindakan lanjut.
Dalam perkembangan sama, Mohd. Firdaus memberitahu dalam operasi bermula pukul 10 malam hingga 2 pagi turut menahan tiga penagih dadah berusia 23 hingga 26 tahun di lokasi berasingan di sekitar Batang Kali dan Bukit Beruntung.
Ujar beliau, ujian air kencing mendapati dua daripada suspek positif dadah metamfetamin manakala seorang lagi positif ganja.
“Mereka kini disiasat mengikut Seksyen 3 (1) Akta Penagih Dadah (Rawatan dan Pemulihan) 1983 (Pindaan 1998),” tegasnya. -K!ONLINE


Reman 4 beradik disambung 5 hari lagi
Oleh NUZULSHAM SHAMSUDDIN

10 September 2020, 4:49 pm
SELAYANG – Reman empat beradik yang merupakan pengurus kilang disyaki terlibat dalam pencemaran bau di kawasan perindustrian Sungai Gong, Rawang dilanjutkan lima hari lagi  hingga Selasa depan.
Perintah lanjutan reman yang bermula esok itu dikeluarkan Majistret Nik Mohd. Fadli Nik Azlan hari ini terhadap keempat-empat suspek berusia 50 hingga 60 tahun.
Terdahulu keempat-empat suspek yang memakai baju lokap oren tiba di mahkamah pada pukul 9.15 pagi.
Siasatan kes terhadap keempat-empat lelaki itu dijalankan mengikut Seksyen 430 Kanun Keseksaan.
Seksyen itu ialah melakukan perbuatan yang diketahui  menyebabkan susut bekalan air untuk minuman manusia atau haiwan yang dipelihara atau untuk kebersihan atau perusahaan.
Hukuman bagi seksyen tersebut penjara tidak kurang lima tahun dan maksimum 30 tahun atau denda atau kedua-duanya jika sabit kesalahan.

Sebelum ini keempat-empat suspek itu telah direman pada Sabtu lalu bagi membantu siasatan apabila tangkapan dibuat di kediaman mereka termasuk ditahan selepas tampil di Balai Polis Daerah Gombak.
Sementara itu di mahkamah sama, seorang lagi lelaki berusia 30-an yang merupakan pekerja kilang itu direman selama enam hari bermula hari ini selepas ditangkap di Gombak semalam.
Isnin lalu, dua pekerja masing-masing berusia 20 dan 57 tahun turut direman di mahkamah sama selama enam hari berhubung kejadian itu.
Ekoran pencemaran minyak dari kilang tersebut, Loji Rawatan Air (LRA) Sungai Selangor Fasa 1, 2, 3 dan Rantau Panjang dihenti tugas, menyebabkan 1,292 kawasan di tujuh wilayah sekitar Lembah Klang mengalami gangguan bekalan air tidak berjadual.- K!ONLINE


Musa, Rahman tiada dalam senarai calon BN
Oleh KOSMO!

10 September 2020, 4:00 pm
Oleh IVAN AMIRUL
KOTA KINABALU – Bekas Ketua Menteri Sabah, Tan Sri Musa Aman tiada dalam calon Barisan Nasional (BN) bagi bertanding dalam Pilihan Raya Negeri (PRN) Sabah hujung bulan ini.
Pengerusi Perhubungan UMNO Sabah, Datuk Seri Bung Moktar Radin berkata, ia ekoran Musa tidak mengemukakan sebarang permohonan untuk menjadi calon pada PRN Sabah yang berlangsung 26 September depan.
“Tiada sebarang permohonan daripada Musa untuk bergelar calon BN.
“Selain itu, kita juga tidak menawarkan beliau untuk menjadi calon.
“Bagaimanapun, kita tetap menghormati semua pemimpin termasuklah Musa,” katanya.

Bung berkata demikian ketika sidang media selepas Majlis Pengumuman Calon BN hari ini.
Beliau ditanya berkaitan spekulasi Musa akan bertanding di kawasan Dewan Undangan Negeri (DUN) Sungai Manila yang baharu dalam PRN Sabah.
Terdahulu, Musa menerusi laman sosial Facebooknya semalam memuat naik status “I’m going back to Sungai Manila” yang membawa maksud “Saya akan kembali ke Sungai Manila” sehingga menjadi tular.
Selain Musa, Ahli Majlis Tertinggi UMNO, Datuk Seri Abdul Rahman Dahlan juga tidak disenaraikan sebagai calon mewakili BN untuk bertanding bagi PRN Sabah. – K! ONLINE


29 calon BN di PRN Sabah muka baharu
Oleh KOSMO!

10 September 2020, 3:33 pm
Oleh IVAN AMIRUL
KOTA KINABALU – Seramai 29 calon Barisan Nasional (BN) bakal bertanding bagi Dewan Undangan Negeri (DUN) dalam Pilihan Raya Negeri (PRN) Sabah adalah muka baharu.
Jumlah berkenaan merupakan daripada 31 calon BN yang bertanding pada 26 September depan.
Pengerusi BN Sabah, Datuk Seri Bung Moktar Radin berkata, semua calon yang dipilih adalah yang terbaik serta diyakini boleh memenangi kerusi di kawasan masing-masing.
Bung yang juga Pengerusi UMNO negeri menyatakan UMNO turut menampilkan dua calon wanita.
“Calon-calon ini dipilih selepas kita mengambil kira pelbagai sudut termasuklah latar belakang dan kemampuan mereka meraih kemenangan.

“95 peratus membabitkan muka baharu selain dua calon wanita,” katanya ketika Majlis Pengumuman Calon BN hari ini.
Turut hadir Ketua Badan Pimpinan Bersatu Sabah, Datuk Hajiji Noor.
Sementara itu, Bung dalam ucapannya berkata, semua ahli UMNO diminta untuk tidak mempertikai keputusan calon yang sudah dipilih oleh pemimpin parti berkenaan.
“Saya minta maaf kepada kawan-kawan yang tidak terpilih. Menentukan agihan kerusi dan calon yang bertanding adalah perkara paling sukar dalam hidup saya,” katanya.


Dua lelaki diberkas pecah apartmen
Oleh KOSMO!

10 September 2020, 4:59 pm
Oleh MOHAMAD FAIZAL HASHIM
JOHOR BAHRU – Dua lelaki yang disyaki terlibat kes pecah rumah di sebuah apartmen di Taman Melodies, di sini ditahan polis dalam dua serbuan berasingan, kelmarin.
Ketua Polis Daerah Johor Bahru Selatan, Asisten Komisioner Mohd. Padzli Mohd. Zain berkata, dua suspek yang ditahan itu masing-masing berusia 23 dan 28 tahun.
Katanya, bertindak atas maklumat, sepasukan anggota dari cawangan D4 Bahagian siasatan jenayah JBS telah membuat dua serbuan pada pukul 9 pagi di sekitar Tanjung Puteri dan Taman Setia Tropika.
“Hasil serbuan tersebut, polis berjaya menahan dua suspek lelaki tersebut dan merampas dua unit kamera ‘dash cam’, enam unit telefon bimbit dan enam buah beg tangan pelbagai jenama.
“Polis turut merampas empat keping akses kad, sebuah televisyen serta barangan kemas seperti jam tangan, cincin dan cermin mata dipercayai hasil kegiatan pecah rumah,” katanya dalam satu kenyataan hari ini.

Mohd. Padzli berkata, polis turut menyita sebuah kereta jenis Perodua Kelisa dan merampas pelbagai alat-alat yang dipercayai digunakan bagi melakukan kegiatan samun termasuk tujuh batang pemutar skru, enam batang spanar pelbagai saiz serta dua batang playar.
“Polis menyeru orang ramai yang Mempunyai sebarang maklumat berkaitan kes jenayah boleh salurkan dengan menghubungi talian hotline 07-2182323,” Katanya kes disiasat di bawah Seksyen 457 Kanun Keseksaan.-K! ONLINE


Lelaki mati dipijak di kepala dan leher
Oleh KOSMO!

10 September 2020, 3:39 pm
Oleh ASLIZA MUSA
KAMPAR – Perselisihan faham dipercayai menjadi punca pergaduhan dua lelaki yang menyebabkan kematian seorang daripada mereka dalam kejadian di Kampung Batu Putih di sini, 28 Ogos lalu.
Lelaki berusia 54 tahun yang cedera parah setelah dipijak beberapa kali di kepala dan leher itu menghembuskan nafas terakhir semasa dirawat di Hospital Raja Permaisuri Bainun (HRPB) di Ipoh 1 September lalu.
Ketua Polis Daerah Kampar, Superintenden Hasron Nazri Hashim berkata, mangsa dijumpai dalam keadaan tidak sedarkan diri di belakang rumahnya pada pukul 1 tengah hari dan dihantar ke Hospital Kampar untuk rawatan kecemasan.
Katanya, lelaki yang dalam keadaan koma itu kemudiannya dirujuk ke HRPB setelah pemeriksaan mendapati mangsa patah tulang leher dan rahang serta mempunyai darah beku di kepala.
“Pemeriksaan luaran ke atas mangsa mendapati terdapat bengkak di bahagian kiri kepala dan luka di dada.

“Hasil imbasan di bahagian kepala dan leher pula mendapati mangsa mengalami pendarahan di otak sebelah kiri dan retak tulang leher,” katanya dalam kenyataannya di sini hari ini.
Hasron Nazri memberitahu, laporan polis telah dibuat adik mangsa dan hasil temubual bersama abang lelaki itu memberitahu mangsa tidak bekerja sejak lima tahun lalu selepas berhenti menjadi sami di Kuil Batu Puteh.
Katanya, mangsa yang tidak memiliki telefon bimbit itu tinggal di sebuah rumah kosong bersama seorang lelaki lain beberapa bulan lalu.
“Pemeriksaan di tempat kejadian tidak menemui sebarang senjata yang boleh dikaitkan dengan kejadian itu.
“Suspek bagaimanapun berjaya diberkas dua hari selepas kejadian di Jalan Besar Tapah. Hasil temubual awal, suspek mengaku bergaduh dan telah memijak bahagian kepala dan leher mangsa,” katanya.
Tambah beliau, suspek berusia 30 tahun itu mempunyai beberapa rekod kesalahan lampau bersabit kes jenayah dan dadah.
“Suspek akan dituduh di Mahkamah Majistret Kampar esok mengikut Seksyen 302 Kanun Keseksaan,” katanya. – K! ONLINE.


Ustaz Kazim masuk hospital, kurang sihat
Oleh KOSMO!

10 September 2020, 4:41 pm
Oleh ZAKI SALLEH
IPOH – Penceramah terkenal, Datuk Mohd. Kazim Elias atau lebih dikenali sebagai Ustaz Kazim dimasukkan ke sebuah hospital di Kuala Lumpur petang semalam setelah dikatakan berada keadaan kurang sihat.
Berita mengenainya disiarkan di dalam media sosial Facebook milik penceramah itu yang mendapat respon lebih 41,000 orang dan hampir 10,000 komen serta lebih 900 orang berkongsi berita tersebut sejak dimuat naik pada pukul 8 pagi tadi.
Hantaran tersebut memberitahu beliau dimasukkan ke sebuah hospital swasta sebaik tiba di Bukit Jalil, Kuala Lumpur dari Ipoh.
“Semoga Dato’ Ustaz Mohd. Kazim diberikan kesembuhan. Beliau sekali lagi dimasukkan ke hospital petang semalam sebaik sahaja sampai di Bukit Jalil selepas mengadu dirinya tidak stabil sejak Isnin lepas,” katanya.
Rata-rata netizen yang memberikan komen mendoakan kesihatan penceramah itu bertambah baik selain segera sembuh dan kembali menyampaikan ceramah agamanya.

Mei lalu, Ustaz Kazim dibawa ke unit kecemasan sebuah hospital swasta di Ipoh untuk membuat pemeriksaan kesihatan.
Penceramah itu dikatakan mengalami masalah tidak boleh tidur dan berlarutan sejak dua bulan pada waktu itu. K! ONLINE.


Enam penagih dalam pengawasan ditahan
Oleh KOSMO!

10 September 2020, 5:19 pm
Oleh TOREK SULONG
PASIR PUTEH – Agensi Anti Dadah Kebangsaan (AADK) menahan enam lelaki yang sedang khayal akibat menagih dadah dalam serbuan sempena Ops Sharp 7 di 10 buah rumah di sekitar daerah ini semalam.
Ketua Pegawai AADK Pasir Puteh , Azlina Mohd. Zain berkata, fokus berpusat kepada rumah Orang Kena Pengawasan (OKP) yang sentiasa dipantau oleh pihak AADK bagi tempoh dua tahun.
Menurutnya, hasil pemeriksaan terhadap 10 lelaki yang bermula dari pukul 7. 30 pagi hingga 4 petang itu mendapati enam daripada mereka berusia 19 hingga 40 tahun positif dadah selepas ujian air kencing dijalankan.
“Hasil pemeriksaan tidak menemui sebarang jenis dadah dan mereka yang terlibat dibawa ke pejabat AADK daerah untuk siasatan dan dokumentasi lanjut,” katanya ketika dihubungi Kosmo! di sini hari ini.
Azlina berkata, lima OKP didapati positif dadah Methamphetamine dan seorang lagi positif dadah opiat.

Menurutnya, satu kes disiasat bawah Seksyen 3(1)Akta Penagih Dadah (APD) (Rawatan & Pemulihan)1983, namun penagih berkenan dibebaskan menerusi jaminan Seksyen 4(1)(a) akta yang sama kerana dia mengidapi penyakit batuk kering.
Tambahnya, lima kes lagi disiasat di bawah Seksyen yang sama dan ditahan di pejabat AADK daerah bagi menyelesaikan dokumentasi tangkapan. – K! ONLINE


Balu Abam Bocey puas hati keputusan faraid mahkamah
Oleh NUZULSHAM SHAMSUDDIN

10 September 2020, 3:24 pm
SHAH ALAM – Balu pelawak Allahyarham Abam Bocey berpuas hati selepas Mahkamah Rendah Syariah di sini menetapkan tuntutan faraid yang difailkan diagih mengikut hukum syarak.
Nor Hidayah Mohd. Ali, 28, berkata tuntutan yang dibenarkan itu melibatkan rumah, kereta dan barang peribadi peninggalan arwah suaminya namun nilai tersebut tidak dapat didedahkan.
“Saya berpuas hati dengan keputusan yang mahkamah putuskan hari ini. Pembahagian tersebut melibatkan rumah, kereta dan barang peribadi antaranya jam tangan, kasut, telefon bimbit dan kamera.
” Setakat ini saya tidak boleh kongsi mengenai berapa banyak duit peninggalan arwah. Walaupun pihak sana, tidak hadir tapi ia tidak mengganggu proses mahkamah kerana bahagian itu sudah ditetapkan,” katanya ditemui selepas selesai prosiding itu hari ini.
Menurutnya lagi, walaupun ibu mentuanya iaitu Sabariah Arshad tidak hadir pada prosiding tersebut, namun dia akan tetap menerima bahagiannya berdasarkan hukum yang sudah ditetapkan.
Sementara itu berhubung hak penjagaan (hadanah) , Nor Hidayah memaklumkan mahkamah telah menetapkan Oktober depan bagi sebutan kes itu.

Nor Hidayah dan Abam atau nama sebenar Syed Umar Mokhtar Syed Mohd. Redzuan berkahwin pada 8 Disember 2017 dan hasil perkahwinan itu mereka dikurniakan seorang cahaya mata lelaki Syed Uthman Hamzah Al-Juffrey yang kini berusia 14 bulan.
Allahyarham Abam meninggal dunia pada 10 Februari lalu akibat demam panas. – K! ONLINE


Jangan bagi tempoh pemutihan kilang haram
Oleh KOSMO!

10 September 2020, 3:03 pm
Oleh ABDUL RAZAK IDRIS
SHAH ALAM – Kerajaan negeri didesak tidak memberi sebarang tempoh lagi kepada mana-mana pemilik kilang haram bagi melaksanakan proses pemutihan premis mereka.
Ketua UMNO Bahagian Sungai Besar, Datuk Seri Jamal Md.Yunos berkata, ini terutama kepada mana-mana kilang tidak berlesen yang beroperasi di lingkungan dua kilometer dari sungai yang wajar dihentikan operasi mereka.
“Rakyat juga ingin tahu berapa jumlah kilang-kilang haram yang masih beroperasi di negeri.
“Justeru, penyenaraian jumlah tersebut perlu dikeluarkan oleh kerajaan negeri,” katanya.
Beliau berkata demikian kepada pemberita selepas hadir ke Bangunan Sultan Salahuddin Abdul Aziz Shah (SSAAS) hari ini bagi menyerahkan kertas cadangan pemeliharaan sungai sebagai sumber bekalan air kepada Menteri Besar Selangor, Datuk Seri Amirudin Shari.

Jamal yang hadir ke SSAAS turut membawa peralatan mandi digunakannya sewaktu demostrasi tiga tahun lalu.
Bagaimanapun, kehadiran beliau sewaktu penyerahan itu dihalang menerusi sekatan polis dan tiada wakil Pejabat Menteri Besar menerima kertas cadangan tersebut.
Semalam, Amirudin memaklumkan Kerajaan Selangor akan meneruskan program pemutihan kilang haram yang dijalankan sejak tahun 2008 lalu sehingga akhir tahun ini sebagai antara usaha untuk memelihara kawasan sungai di negeri ini.
Mengulas lanjut, Jamal menegaskan antara intipati kertas cadangan itu adalah meminta diwujudkan Mahkamah Khas Pencemaran bagi mendakwa penjenayah alam sekitar dengan hukuman berat.
“Penjenayah alam sekitar yang melakukan pencemaran perlu terus ditangkap dan dipenjarakan pada masa akan datang.
“Suatu bon jaminan yang tinggi perlu dikenakan dan boleh dirampas jika pengusaha kilang haram terus mengulangi perbuatan mereka,” katanya. -K!ONLINE


JPA digesa latih penjawat awam faham kegiatan penipuan, pelaburan palsu
Oleh LUQMAN RIDHWAN MOHAMED NOR

10 September 2020, 3:19 pm
KUALA LUMPUR – Jabatan Perkhidmatan Awam (JPA) perlu menyediakan modul latihan bagi penjawat awam agar mereka faham tentang kegiatan sindiket penipuan dan pelaburan palsu.
Presiden Kongres Kesatuan Pekerja-Pekerja Dalam Perkhidmatan Awam (CUEPACS), Adnan Mat berkata, pemberian latihan atau kursus berkaitan sindiket penipuan dapat mengelakkan masalah yang lebih besar berlaku pada masa akan datang.
Jelasnya, penekanan terhadap latihan dan kursus mengenai sindiket penipuan ini boleh dilakukan secara formal atau tidak formal.
“Pendekatan secara formal boleh dilakukan dengan pembentukan modul latihan yang khusus, manakala latihan bukan formal boleh diberikan dalam bentuk pameran pendidikan, hebahan dan risalah,” katanya dalam satu kenyataan di sini hari ini.
Adnan berkata, ketua-ketua jabatan juga perlu sering mengingatkan kakitangan masing-masing mengenai modus operandi dan kegiatan sindiket penipuan melalui perhimpunan bulanan yang dilakukan secara berkala.
Katanya, penekanan secara berkala dan berterusan boleh membantu semua pihak menjadi celik atau faham mengenai modus operandi, kesan dan akibat menjadi mangsa sindiket penipuan ini.

“CUEPACS juga menasihatkan semua penjawat awam dan pesara lebih berhati-hati dalam membuat keputusan berkaitan pengurusan kewangan termasuklah membuat pinjaman dan pelaburan.
“Jadikan pihak berkuasa sebagai badan rujukan utama sebelum melakukan apa-apa jua keputusan membabitkan pengeluaran jumlah wang yang besar,” katanya. – K! ONLINE


4 remaja ditahan ragut telefon bimbit
Oleh KOSMO!

10 September 2020, 2:42 pm
KUALA LUMPUR – Seorang remaja perempuan dan tiga lelaki ditahan orang awam selepas meragut telefon bimbit seorang wanita di Kampung Malaysia Raya, Cheras di sini kelmarin.
Dalam kejadian pukul 8.40 malam, kesemua suspek itu dikatakan berpura-pura pinjam telefon bimbit mangsa untuk menghubungi ibu kepada remaja perempuan tersebut.
Ketua Polis Daerah Cheras, Asisten Komisioner Mohamed Mokhsein Mohamed Zon berkata, selepas memohon keizinan meminjam telefon bimbit, remaja perempuan berusia 16 itu bertindak merampas dan melarikan diri.
Katanya, menyedari kejadian itu orang awam yang berada di lokasi kejadian bertindak mengejar suspek bersama tiga lagi rakan lelakinya berusia lingkungan 14 hingga 17 tahun.
“Suspek berjaya ditahan sebelum diserahkan kepada anggota Balai Polis Salak Selatan Baru untuk tindakan lanjut.
“Siasatan mendapati kesemua suspek tidak bersekolah dan tiada rekod jenayah lampau,”katanya dalam kenyataan hari ini.

Tambahnya, suspek direman empat hari bermula semalam bagi membantu siasatan mengikut Seksyen 395 Kanun Keseksaan. – K! ONLINE


HLYM umum tiga pilihan warna baharu untuk Lagenda 115
10 September 2020, 12:50 pm
KUALA LUMPUR – Hong Leong Yamaha Motor (HLYM) mengumumkan tiga pilihan warna baharu yang lebih segar bagi model kapcai Yamaha Lagenda 115 Zi edisi 2020 sebentar tadi.
Pilihan warna itu merangkumi skim kelabu, biru dan merah masing-masing dengan set pelekat grafik badan yang lebih menarik berbanding tawaran produk sebelum ini.
Lagenda 115 Zi menggunakan enjin empat lejang, silinder tunggal berkapasiti 113.7cc dengan kotak gear manual empat kelajuan.

Rangkaian kuasa ini boleh menjana kuasa dan tork maksimum seperti berikut:

Kuasa: [email protected],750rpm
Tork: [email protected],500rpm

Lagenda 115 Zi menggunakan teknologi pancitan bahan api untuk menyalurkan minyak petrol dari tangki seluas 4.05 liter ke kebuk pembakaran.
Enjin boleh dihidupkan dengan hanya menekan butang penghidup atau gunakan sahaja penendang kaki.

Motosikal seberat 100 kilogram ini dilengkapi set brek cakera pada roda depan untuk daya brek lebih baik. Brek belakang pula adalah jenis gelendong (drum).

Sistem suspensi kapcai ini fork konvensional dan penyerap hentak berkembar di bahagian belakang. Rim sport sebesar 17 inci dibalut tayar berukuran 70/90 (depan) dan 80/90 untuk roda belakang.
Model kapcai Lagenda 115 Zi dijangka berada di pasaran bermula bulan ini dengan harga jualan asas yang disyorkan sebanyak RM5,180 setiap satu.
Harga itu tidak termasuk kos cukai jalan, nombor plet dan insurans motosikal.


Tiga suspek buli pelajar direman empat hari
Oleh MUHAMMAD AYMAN GHAFFA

10 September 2020, 2:48 pm
TANAH MERAH – Tiga suspek yang dipercayai membelasah rakannya di asrama Sekolah Menengah Kebangsaan (SMK) Kemahang 1 di sini direman selama empat hari bermula hari ini untuk membantu siasatan.
Perintah tahanan reman sehingga Ahad ini terhadap ketiga-tiga suspek yang berusia 17 tahun itu dikeluarkan oleh Majistret Mohd. Zul Zakiquddin Zulkifli.
Ketiga-tiga suspek itu ditahan reman untuk membantu siasatan mengikut Seksyen 506 Kanun Keseksaan kerana ugutan jenayah dan 323 Kanun Keseksaan kerana dengan sengaja menyebabkan kecederaan.
Terdahulu, mereka tiba di pekarangan Mahkamah Majistret di sini hari ini pada pukul 9 pagi dengan menaiki lori polis.
Ketiga-tiga suspek kelihatan sugul selepas mahkamah menetapkan perintah tahanan reman terhadap mereka.
Akhbar Kosmo! hari ini melaporkan, seorang pelajar SMK Kemahang 1 di sini dibelasah tiga rakannya selepas bergurau untuk belanja mereka makan KFC.

Ketua Polis Kelantan, Deputi Komisioner Shafien Mamat berkata, polis telah menerima satu laporan daripada mangsa berhubung kejadian di asrama lelaki sekolah tersebut.
“Berdasarkan keterangan awal remaja itu, ketiga-tiga suspek memukulnya kerana mangsa selepas berang apabila dia cuba mempermainkan mereka dengan gurauan hendak belanja KFC,” katanya.
Kes tersebut diketahui umum selepas video tiga suspek itu membelasah mangsa tular di media sosial sejak semalam. – K! ONLINE.


PKPD di Kota Setar mulai tengah malam ini
Oleh NOR IDAYU BOSRO

10 September 2020, 3:13 pm
PUTRAJAYA – Kerajaan melaksanakan Perintah Kawalan Pergerakan Diperketatkan (PKPD) secara pentadbiran di 28 mukim di Kota Setar, Kedah mulai 12.01 tengah malam ini sehingga 25 September depan.
Menteri Kanan (Keselamatan) Datuk Seri Ismail Sabri Yaakob berkata, kemasukan melalui pintu masuk antarabangsa di Bukit Kayu Hitam dihentikan sehingga tamat PKPD.
“Masjid dan semua institusi pendidikan diarah tutup manakala aktiviti sukan, sosial dan budaya adalah dilarang
“Feri dari jeti Kuala Kedah tidak dibenar beroperasi sepanjang PKPD ini dikuat kuasa,” katanya pada sidang akhbar di sini hari ini. K!ONLINE.


Satu parah babitkan lima kenderaan elak anjing
Oleh KOSMO!

10 September 2020, 2:25 pm
Oleh MOHAMAD NAUFAL MOHAMAD IDRIS
KLANG – Gara-gara ingin mengelak seekor anjing, empat buah kenderaan dan sebuah motosikal terbabit dalam kemalangan di Lebuh Raya Selat Klang Utara di sini pagi tadi.
Dalam kejadian kira-kira pukul 7.45 pagi, seorang lelaki yang merupakan penunggang motosikal berusia 21 tahun parah dan dihantar ke Hospital Tengku Ampuan Rahimah ( HTAR ) untuk rawatan lanjut.
Ketua Polis Daerah Klang Utara, Asisten Komisioner Nurulhuda Mohd. Salleh berkata, kemalangan berlaku apabila sebuah kereta jenis Toyota Corolla yang dipandu wanita berusia 43 telah menekan brek secara mengejut untuk mengelak seekor anjing yang melintas jalan.
Katanya, tindakan tersebut menyebabkan tiga kenderaan iaitu jenis Toyota Land Cruiser, Perodua Myvi dan lori serta sebuah motosikal yang berada di belakang tidak sempat mengelak sebelum melanggar satu sama lain.
“Seorang daripada mereka iaitu penunggang motosikal tersebut yang patah di bahagian rahang telah dikejarkan ke HTAR,” katanya ketika dihubungi di sini hari ini.

Beliau menambah, insiden tersebut berlaku ketika kesemua mangsa dipercayai dalam perjalanan ke tempat kerja.
Difahamkan, kemalangan itu mengakibatkan kesesakan jalan raya sejauh 200 meter sebelum pihak polis tiba bagi mengawal lalu lintas.
Jelas Nurulhuda, siasatan lanjut masih dijalankan dan kes disiasat mengikut Seksyen 43(1) Akta Pengangkutan Jalan 1987. – K!ONLINE


Rumah bekas pekerja pengurup wang dirompak
10 September 2020, 11:22 am
KUALA LUMPUR – Seorang eksekutif pemasaran kerugian lebih RM70,000 selepas kediamannya dimasuki empat perompak bersenjata di Taman Mastiara Off Jalan Ipoh awal pagi tadi.
Keempat-empat lelaki bersenjatakan parang dan rod besi itu memasuki rumah teres dua tingkat terbabit pada pukul 4 pagi sebelum bertindak mengugut akan mencederakan isteri dan anak mangsa sekiranya jerit bagi meminta bantuan.
Difahamkan, bimbang lima orang anak serta isteri dicederakan mangsa berusia 35 tahun itu akur dengan arahan empat suspek, namun dia dipukul pada kaki dan kepala mengguna rod besi supaya tidak bangun dan melawan.
Kesemua lelaki yang memakai pelitup muka itu menggeledah rumah mangsa sebelum melarikan wang tunai, mata wang asing, barang kemas, televisyen yang dianggarkan bernilai lebih RM70,000.
Selepas 40 minit menggeledah rumah tersebut, kesemua suspek melarikan diri melalui tingkap yang digumpil sebelum salah seorang daripadanya memberitahu mereka tahu mangsa merupakan pemilik pengurup wang berlesen.
Menurut jiran mangsa, Sirajuddin Mohd. Sultan, dia mengetahui kejadian selepas mendapat panggilan daripada isteri mangsa pada pukul 5.05 pagi.

“Saya bergegas ke rumah mereka dan sebaik masuk saya lihat semua barang dalam rumah itu berselerak selain lima kanak-kanak berusia lingkungan dua hingga 10 tahun itu menangis dan berada dalam keadaan trauma.
“Kami menghubungi pihak polis bagi memaklumkan kejadian manakala mangsa pula dihantar ke hospital keran tidak mampu bangun susulan kaki kanannya dipukul menggunakan besi,” katanya kepada Kosmo! hari ini. – K! ONLINE


Wanita maut temani suami baiki treler
Oleh KOSMO!

10 September 2020, 2:55 pm
Oleh ISKANDAR SHAH MOHAMED
KLANG – Hasrat seorang isteri menemani suaminya membaiki treler di sebuah bengkel berakhir tragedi apabila maut selepas kenderaan berat itu terbabas  di Jalan Pelabuhan Barat menghala Zon Bebas Pelabuhan Klang (PKFZ) di sini, semalam.
Dalam kejadian kira-kira pukul 4 petang itu, Nur Aliza Abdul Mutalib, 26, meninggal dunia di lokasi kejadian akibat kecederaan pada anggota badan selepas tercampak keluar daripada treler itu.
Manakala, pemandu treler, Razlan Abdul Latif, 35, dan anak angkat mereka, Muhammad Qhalish Abdul Rahman, 3, cedera akibat kemalangan itu.
Ketua Polis Daerah Klang Selatan, Asisten Komisioner Shamsul Amar Ramli berkata, siasatan awal mendapati tiga sekeluarga yang menetap di Sungai Petani, Kedah itu sedang menuju ke sebuah bengkel di sekitar Pulau Indah.
“Bagaimanapun, pemandu treler itu dipercayai hilang kawalan ketika melalui laluan selekoh sebelum berpusing dan terbabas di bahu jalan.

“Akibatnya, Nur Aliza yang berada di bahagian penumpang tercampak keluar daripada treler tersebut,” katanya ketika dihubungi Kosmo! di sini, hari ini.
Kata beliau, semua mangsa kemudiannya dihantar ke Hospital Tengku Ampuan Rahimah (HTAR) untuk tindakan lanjut untuk rawatan lanjut dan bedah siasat.
Jelas Shamsul Amar, kes disiasat mengikut Seksyen 41(1) Akta Pengangkutan Jalan 1987. -K! ONLINE


Bekas banduan didakwa bunuh kawan
Oleh MUHAMAD TARMIZE MOHD NOR

10 September 2020, 11:18 am
SUNGAI SIPUT – Seorang bekas banduan yang baru sahaja keluar penjara akhir bulan lalu kembali dihadapkan ke Mahkamah Majistret di sini hari ini atas pertuduhan membunuh seorang lelaki yang merupakan rakannya awal September lalu.
Tertuduh, Mohd. Rozaimy Amer, 30, hanya menunduk faham selepas pertuduhan terhadapnya dibacakan di hadapan Majistret Norhabsarina Ayob.
Bagaimanapun tiada sebarang pengakuan direkodkan daripada tertuduh.
Mengikut pertuduhan, Mohd. Rozaimy didakwa membunuh Muhammad Izar Mohommad Anuar, 22, di hadapan sebuah rumah di Kampung Jalong di sini pada pukul 1.30 tengah hari 1 September lalu.
Tertuduh didakwa melakukan kesalahan mengikut Seksyen 302 Kanun Keseksaan yang boleh dihukum mati jika sabit kesalahan.
Pendakwaan dikendalikan Timbalan Pendakwa Raya, Jean Siow Chung Hwe manakala tertuduh tidak diwakili peguam bela.

Norhabsarina Ayob kemudian menetapkan 9 November depan sebagai tarikh sebutan semula kes sementara menunggu laporan bedah siasat dan laporan kimia.
Kosmo! pada Jumaat lalu melaporkan, seorang lelaki bertindak melampaui batas apabila memukul kenalannya menggunakan sebatang kayu sehingga mengalami kecederaan parah dalam satu pergaduhan di hadapan sebuah rumah di Kampung Jalong di sini 1 September lalu akibat cemburu.
Mangsa yang cedera parah di bahagian muka dan kepala itu bagaimanapun meninggal dunia di Hospital Raja Permaisuri Bainun, Ipoh dua hari kemudiannya. – K! ONLINE.


Neville geram cara United berurusan
Oleh KOSMO!

10 September 2020, 10:25 am
MANCHESTER – Bekas pemain pertahanan Manchester United, Gary Neville mempersoalkan cara pasukan itu merekrut pemain baharu sejak beberapa musim lalu.
Menurutnya, pasukan itu sering dilihat tertekan dan terdesak setiap kali cuba untuk mendapatkan pemain baharu.
Katanya, United berdepan kesukaran untuk mendapatkan pemain baharu sama seperti ketika mereka mendapatkan khidmat Harry Maguire, Aaron Wan Bissaka dan Bruno Fernandes.
Ketiga-tiga pemain itu adalah contoh bagaimana United terpaksa melalui proses rundingan yang panjang sebelum berjaya menandatangani pemain berkenaan.
Situasi ketika ini menyaksikan tidak ada perubahan berlaku ketika jendela perpindahan hampir menemui penghujung, United hanya mampu menandatangani seorang sahaja pemain iaitu Donny Van De Beek.
“Chelsea sudah menyelesaikan urusan mereka, City juga sudah mendapatkan tiga atau empat pemain yang diinginkan.

“Apa yang berlaku sejak enam atau tujuh tahun lalu, United sentiasa berdepan kesukaran untuk mendapatkan pemain yang diperlukan.
“Mereka (United) menggantung urusan untuk mendapatkan harga yang berpatutan tetapi pada akhirnya terpaksa membayar juga jumlah yang diminta.
“Setiap urusan perlu diberikan tempoh tertentu, jika gagal mendapat apa yang inginkan, mereka perlu berani beralih ke sasaran lain,” katanya.
Neville mengakui bosan dengan perkembangan mengenai usaha berterusan United untuk mendapatkan pemain Borussia Dortmund, Jadon Sancho.
“Saya kecewa dan bosan dengan perkembangan Sancho. Proses berkenaan terlalu panjang. Mereka patut bertemu Dortmund dan memberitahu supaya mereka ‘menyimpan’ Sancho kerana United akan memburu pemain lain,” katanya. – AGENSI


Terbuka Malaysia akan jadi sasaran Hakimi
Oleh MUHAMMAD ZUHAILY BADLISHAH

10 September 2020, 10:13 am
JAGUH lompat kijang Asia Tenggara, Muhammad Hakimi Ismail menyifatkan had kelayakan 17.14 meter (m) untuk layak ke Sukan Olimpik Tokyo 2020 tahun depan adalah satu jarak yang mampu dicapai atlet-atlet lain termasuk dirinya.
Meskipun belum pernah melompat sejauh 17m tetapi Hakimi, 28, merasakan dia mampu melakukannya memandangkan catatan kebangsaan miliknya yang juga rekod Sukan SEA iaitu 16.77m sudah tidak jauh dengan jarak tersebut.
Juara Sukan SEA 2015, 2017 dan 2019 itu mahu menjadikan Kejohanan Olahraga Terbuka Malaysia pada Disember depan sebagai pentas pertama dia cuba melayakkan diri sebelum tempoh kelayakan ditutup pada 29 Jun 2021.
“Walaupun tidak pernah capai lagi tetapi catatan saya sudah semakin hampir. Ada masa lagi untuk cuba layak bermula Terbuka Malaysia hujung tahun ini.
“Pada masa sama, saya perlu menjadi juara kebangsaan pada Terbuka Malaysia supaya saya dapat tambahan 100 mata bagi memperbaiki kedudukan ranking dunia.
“Saya perlu sertai banyak kejohanan besar yang menawarkan banyak mata. Ia membantu mencerahkan peluang ke Olimpik Tokyo jika saya gagal layak secara merit,” katanya ketika dihubungi Kosmo! semalam.

Disebabkan itu, Hakimi memandang serius saingan Terbuka Malaysia hujung tahun ini kerana ia adalah satu-satunya kejohanan tempatan yang menawarkan banyak mata untuk kedudukan ranking dunia.
Justeru, pembawa Jalur Gemilang pada Sukan Komanwel 2018 itu mahu menjadikan Terbuka Perak yang akan diadakan pada November depan sebagai pentas pemanas badan sebelum memberikan lompatan terbaik pada Terbuka Malaysia.


Polis tahan suspek kelar, potong kaki wanita warga asing
Oleh KOSMO!

10 September 2020, 11:13 am
Oleh DIYANATUL ATIQAH ZAKARYA
MELAKA – Seorang lelaki ditahan selepas dipercayai terlibat dalam kes pembunuhan seorang wanita warga asing di sebuah rumah di dalam kebun durian di Taman Bertam Impian, di sini kelmarin.
Ketua Jabatan Siasatan Jenayah negeri, Asisten Komisioner Mohd. Nor Yhazid Idris berkata, suspek berusia 54 itu ditahan selepas polis menerima laporan berhubung kejadian tersebut daripada anak lelakinya sendiri.
“Anak suspek hadir ke Balai Polis Tanjung Minyak kira-kira pada pukul 10.47 malam dan membuat laporan bapanya telah membunuh seorang wanita warga asing di dalam sebuah kebun durian di Taman Bertam Impian, di sini.
“Susulan itu, anggota Bahagian Siasatan Jenayah Berat (D9) Ibu Pejabat Polis Kontinjen (IPK) Melaka telah ke lokasi dan menahan lelaki berusia 54 tahun terbabit,” katanya ketika dihubungi di sini, hari ini.
Jelasnya, hasil soat siasat, suspek telah membawa pasukan D9 di lokasi kejadian dan satu mayat wanita ditemui dalam keadaan tidak sempurna yang dibungkus di dalam plastik di sebuah bilik bahagian belakang rumah kosong berkenaan.

“Pemeriksaan pasukan forensik mendapati bahagian lutut kaki wanita itu telah dipotong, selain ada kesan kelar di leher.
“Suspek juga menunjukkan sebilah parang panjang yang diletakkan di dapur dipercayai senjata digunakan untuk membunuh si mati,” katanya.
Katanya, mayat mangsa dihantar ke bilik mayat Hospital Melaka untuk bedah siasat dan kes disiasat mengikut Seksyen 302 Kanun Keseksaan yang memperuntukkan hukuman mati mandatori jika sabit kesalahan.- K! ONLINE.


Morata ada peluang kembali ke Turin
Oleh KOSMO!

10 September 2020, 10:15 am
TURIN – Pemain buruan Manchester United, Douglas Costa mungkin akan dijadikan umpan oleh pasukannya untuk pertukaran mendapatkan Alvaro Morata dari Atletico Madrid.
Juventus dan Atletico dilaporkan sudah memulakan perbincangan mengenai potensi pertukaran kedua-dua pemain berkenaan dan Morata dilihat lebih sesuai beraksi di Serie A.
Perpindahan Morata ke Turin juga dikaitkan dengan faktor kemahuan isterinya yang gembira berada di sana selain pasangan itu turut mempunyai ramai rakan.
Laporan turut menyebut, proses tersebut juga mungkin melibatkan pertukaran kedua-dua pemain itu secara pinjaman dengan pilihan kontrak tetap kemudiannya.
Costa gagal memberikan aksi terbaik di Turin apabila hanya berjaya menjaringkan tiga gol dalam 29 penampilan tetapi kelibatnya turut diburu oleh United.
United meletakkan Costa sebagai sasaran utama selepas jurulatih baharu, Andrea Pirlo memberitahu bahawa pemain itu tidak berada dalam perancangannya.

Pada Ogos lalu, United telah mengemukakan tawaran bernilai £27 juta (RM146.05) tetapi Juventus tetap dengan pendirian hanya akan melepaskan pemain itu dengan nilai £36 juta (RM194.74 juta).
United sejak sekian lama memburu Costa apabila pernah mengemukakan tawaran bernilai £54 juta (RM292.10 juta) pada 2018 tetapi ditolak oleh Juventus.
Kelab gergasi England itu menjadikan Costa sebagai pilihan kedua sekiranya gagal mendapatkan sasaran utama mereka Jadon Sancho. – AGENSI


Kedai runcit jual barang kawalan tanpa lesen diserbu
Oleh MOHD AZLI ADLAN

10 September 2020, 11:09 am
KEMAMAN – Pasukan penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) telah menyerbu sebuah kedai runcit yang disyaki menjual barang kawalan berjadual tanpa lesen di Kijal di sini semalam.
Dalam serbuan pada pukul 11 pagi itu, berjaya merampas barang kawalan berjadual berkenaan iaitu gula, tepung gandum dan tong gas petroleum cecair (LPG) yang dianggarkan bernilai keseluruhan RM 12,784.60.
Ketua Cawangan KPDNHEP Kemaman, Hasim Mohamed berkata, pengusaha kedai runcit itu yang berusia 61 tahun gagal mengemukakan lesen sah menjual barangan kawalan berjadual berkenaan.
“Sebanyak 1,488 kilogram (kg) gula, minyak masak (1,608 kg), tepung gandum (292.8 kg) dan 29 tong gas. LPG telah dirampas dalam serbuan itu.
“Siasatan awal mendapati barang kawalan berjadual itu dijual tanpa lesen kepada penduduk setempat,” katanya kepada pemberita di sini hari ini.
Hasim berkata, kes disiasat mengikut Akta Kawalan Bekalan 1961 yang memperuntukkan hukuman denda maksimum RM1 juta atau penjara sehingga tiga tahun atau kedua-duanya jika sabit kesalahan. – K! ONLINE


De Bruyne dipilih pemain terbaik PFA
Oleh KOSMO!

10 September 2020, 10:20 am
LONDON – Pemain antarabangsa Belgium, Kevin De Bruyne menjadi pemain Manchester City pertama dinobatkan sebagai Pemain Tahunan Terbaik Persatuan Bola Sepak Profesional (PFA).
De Bruyne berjaya menewaskan empat pemain Liverpool yang menjulang kejuaraan Liga Perdana Inggeris selepas mempamerkan aksi cemerlang apabila menyamai rekod Thierry Henry dengan 20 umpanan gol.
Para pengundi memilih De Bruyne berbanding, Trent Alexander-Arnold, Jordan Henderson, Sadio Mane dan pemenang musim lalu, Virgil Van Dijk biarpun Liverpool menamatkan musim ini dengan kelebihan 18 mata berbanding City di tangga kedua.
Bagaimanapun, Liverpool masih berbangga selepas Alexander-Arnold dipilih sebagai Pemain Muda Tahunan Terbaik.
De Bruyne bukan sahaja mengecewakan empat pemain Liverpool berkenaan tetapi turut mengatasi rakan sepasukannya, Raheem Sterling untuk menjadi pemain City pertama menerima anugerah berkenaan.
“Ini adalah satu penghormatan besar. Untuk dipilih oleh rakan-rakan pemain bola sepak yang juga menjadi pesaing dari pasukan lain adalah suatu yang menakjubkan.

“Suatu yang aneh juga adalah kerana saya menjadi pemain City pertama menerima anugerah ini sedangkan semua pemain di kelab ini adalah yang terbaik,” katanya.
Selain melakukan umpanan gol, statistik juga menyaksikan De Bruyne menjadi pemain yang paling banyak mencipta peluang dan terlibat dalam gerakan menghasilkan gol, malah dia juga meledak 13 gol musim lalu.
“Saya tidak pasti sama ada musim lalu adalah musim yang terbaik tetapi saya sentiasa mahu bermain dengan baik dan memberikan aksi yang konsisten bersama City,” jelasnya.
Biarpun berjaya merangkul kejuaraan Liga Perdana Inggeris sebanyak empat kali sebelum ini, tiada pemain City dipilih sebagai pemain terbaik berbanding Liverpool apabila tiga pemainnya dipilih dalam tempoh tujuh tahun. – AGENSI


FAM tolak dokumen ITC Sumareh
Oleh MUHAMMAD ZUHAILY BADLISHAH

10 September 2020, 10:14 am
PERSATUAN Bola Sepak Malaysia (FAM) menolak sijil perpindahan antarabangsa (ITC) yang dikeluarkan Persatuan Bola Sepak Thailand (FA Thailand) buat bekas pemain sayap Pahang, Mohamadou Sumareh.
Timbalan Presiden FAM, Datuk Mohd. Yusoff Mahadi berkata, tindakan pihaknya itu disebabkan tiada keputusan rasmi diambil mana-mana jawatankuasa FAM mengenai aduan Sumareh terhadap Persatuan Bola Sepak Pahang (PBNP).
“FA Thailand telah merujuk perkara ini kepada FIFA (Persekutuan Bola Sepak Antarabangsa) dan badan induk itu telah mengeluarkan ITC sementara buat Sumareh.
“Bagaimanapun, pemain itu (Sumareh) masih boleh diambil tindakan undang-undang oleh PBNP meskipun memiliki sijil tersebut dan telah didaftar bermain dalam saingan Liga Thailand,” katanya dalam satu kenyataan semalam.
Kosmo! sebelum ini melaporkan Sumareh secara rasminya menyertai kelab liga Thailand, Police Tero FC untuk mengharungi saingan yang akan membuka tirainya pada 12 September ini.
Bintang berusia 26 tahun berasal dari Gambia itu difahamkan telah menamatkan kontraknya dengan PBNP mengikut klausa 8.7 yang mendakwa mana-mana pemain tidak dibayar gaji selama sebulan atau lebih boleh menuntut pembatalan kontrak mereka.

Bagaimanapun, PBNP kelmarin mendedahkan, mereka mempunyai bukti untuk mendakwa Sumareh dan bersedia mengheret kes itu ke FIFA dan Konfederasi Bola Sepak Asia (AFC) bagi mendapatkan keadilan.
Mohd. Yusoff yang mewakili FAM turut mengingatkan para pemain agar lebih bertanggungjawab dalam mengeluarkan sebarang kenyataan kepada pihak media sebelum apa-apa keputusan rasmi diambil jawatankuasa FAM atau FIFA.


Terengganu FC tidak gentar layan skuad Harimau Selatan
Oleh MOHD AZLI ADLAN

10 September 2020, 10:15 am
TERENGGANU FC tidak gentar untuk menentang pendahulu liga, Johor Darul Ta’zim (JDT) di Stadium Sultan Mizan Zainal Abidin, Kuala Terengganu malam esok.
Kapten Terengganu FC, Lee Andrew Tuck berkata, mereka sudah melupakan kekecewaan tewas dengan Melaka United minggu lalu dan kembali fokus untuk menghadapi JDT di gelanggang sendiri.
“Kami sedar JDT bertandang ke Kuala Terengganu bukan sahaja dengan reputasi sebagai juara bertahan malah masih segar dengan kejayaan membelasah Perak 7-0.
“Begitu pun, bukan mustahil untuk menjinakkan Harimau Selatan apatah lagi rekod pertemuan kedua-dua pasukan sejak beberapa musim lalu lebih memihak kepada kami,” katanya kepada Kosmo! di Kuala Terengganu semalam.
Lee Tuck juga menyifatkan pertemuan Terengganu FC dengan JDT amat menarik kerana melibatkan dua pasukan yang kini menghuni dua tangga teratas Liga Super.
Sehubungan itu, dia dan rakan-rakan sepasukannya memandang serius aksi tersebut dan tidak sanggup lagi kehilangan mata.

“Kita mahu terus kekal dalam persaingan merebut takhta liga dan sebarang kesilapan sudah pasti bakal menyukarkan hasrat itu.
“Apa pun, saya perlu akui JDT merupakan pasukan handalan dan semakin menunjukkan karektornya untuk mempertahankan kejuaraan liga buat kali ketujuh berturut-turut,” katanya.


Ronaldo belum puas kumpul koleksi gol
Oleh KOSMO!

10 September 2020, 10:35 am
STOCKHOLM – Kapten Portugal, Cristiano Ronaldo berada dalam kelas tersendiri apabila mengumpul koleksi jaringan ke-101 di peringkat antarabangsa selepas meledak dua gol menewaskan Sweden 2-0 di Arena Friends awal pagi semalam.
Bintang berusia 35 tahun itu kini cuma ketinggalan lapan gol lagi untuk menyamai jumlah jaringan antarabangsa terbanyak yang masih dipegang legenda Iran, Ali Daei dengan 109 gol.
“Saya sangat gembira kerana bukan sahaja Portugal menang tetapi saya berjaya melepasi jumlah 100 gol dan kemudian meraih jaringan ke-101 dalam perlawanan ini.
“Saya sudah mencatat satu rekod baharu untuk diri saya sendiri. Saya tidak perlu terburu-buru kerana masih ada masa lagi untuk memintas rekod tersebut.
“Tiada apa yang perlu saya buktikan kerana perjalanan karier saya sudah menjawab segala-galanya. Saya cuma mahu bermain dan memberikan prestasi terbaik setiap kali diturunkan,” katanya.
Kecemerlangan itu membuktikan Portugal masih tetap memerlukan Ronaldo walaupun berjaya membelasah Croatia 4-1 dalam aksi Liga Negara-Negara Eropah sebelum ini tanpa kehadiran penyerang sensasi Juventus tersebut pada Ahad lalu.

Juara Kejohanan Euro 2016 dan pemenang Liga Negara-Negara Eropah 2018/2019 itu bakal berdepan Perancis untuk perlawanan seterusnya Kumpulan A3 bulan depan. – AGENSI


Polis AS tembak kanak-kanak autistik
Oleh KOSMO!

10 September 2020, 10:04 am
LOS ANGELES – Anggota polis Amerika Syarikat (AS) menembak dan mencederakan seorang budak lelaki autistik berumur 13 tahun di Bandar Salt Lake, negeri Utah.
Insiden berlaku ketika ibu mangsa menelefon talian kecemasan 911 dan meminta bantuan selepas anaknya mula menjerit akibat tekanan emosi.
Linden Cameron mengalami keadaan dipanggil keresahan pemisahan, kata ibunya Golda Barton kepada wartawan. Budak itu mempamerkan sikap marah semasa Barton pulang ke rumah selepas bekerja.
Tindakan mangsa adalah kali pertama berlaku dalam tempoh hampir setahun. Barton menghubungi 911 dan meminta polis membantu membawa anaknya ke hospital.
“Saya beritahu mereka bahawa dia tidak bersenjata atau ada memiliki apa-apa (objek tajam). Dia cuma marah, menengking dan menjerit.
“Dia masih seorang kanak-kanak dan cuma cuba mendapatkan perhatian,” katanya kepada stesen penyiaran tempatan KUTV.

Semasa remaja itu melarikan diri daripada polis, seorang anggota melepaskan tembakan dan mencederakan mangsa dengan kesan tembak pada bahu, usus, pundi serta buku lali.
“Semasa satu aksi mengejar, anggota mengeluarkan senjata api dan (tembakan) terkena subjek,” kata jurucakap polis, Keith Horrocks.
Katanya, anggota polis tiba di lokasi dan bertemu budak lelaki itu yang kemudian bertindak melarikan diri.
Horrocks berkata, budak lelaki itu disyaki membuat ‘beberapa ancaman kepada anggota polis dengan satu senjata’.
Bagaimanapun, dia mengakui tiada senjata ditemui di lokasi polis melepaskan tembakan ke arah mangsa.
“Dia cuma budak kecil. Kenapa kamu tidak menjatuhkan dia?” soal Barton. – AFP


Jumpa tulang mamot di tapak lapangan terbang Mexico
Oleh KOSMO!

10 September 2020, 10:12 am
ZUMPANGO, MEXICO – Ahli arkeologi semalam mula membersihkan tanah di lokasi penemuan sejumlah tulang mamot di tapak pembinaan lapangan terbang baharu Bandar Raya Mexico.
Tapak mengandungi tulang haiwan purba itu ditemui semasa kerja-kerja pembinaan dijalankan di lokasi itu di Zumpango, utara ibu kota Mexico. Tapak pembinaan itu ialah satu kawasan tasik purba sebelum ini.
“Penemuan membabitkan peninggalan lebih 100 ekor haiwan purba termasuk mamot, unta, kuda, bison, ikan, burung, tikus dan antelop,” kata Ketua Tentera, Kapten Jesus Cantoral yang mengetuai satu pasukan ekskavasi.
“Setakat ini, peninggalan haiwan purba ditemui di lebih 194 kawasan di tapak tersebut, sejak penemuan pertama pada Oktober lalu ketika kerja-kerja pembinaan terminal simpanan bahan api,” katanya kepada agensi berita AFP.

Sebahagian besar haiwan purba itu dipercayai hidup antara 10,000 hingga 25,000 tahun lalu.
Kumpulan pakar berusaha mengeluarkan setiap tulang purba secara berhati-hati tanpa menjejaskan peninggalan spesies haiwan lain.

Pada masa sama, beriburibu buruh binaan serta jentera pengorek meneruskan kerja-kerja pembinaan di kawasan berhampiran.
Pihak berkuasa menyatakan mereka memberi perhatian untuk memastikan peninggalan haiwan purba tidak terjejas pada masa sama projek pembinaan diteruskan seperti biasa.

Presiden Andres Manuel Lopez Obrador berjanji untuk merasmikan lapangan terbang itu pada Mac 2022.
Pakar arkeologi, Araceli Yanez berpendapat haiwan purba tinggal di kawasan tasik kerana sumber makanan dan air.
“Kawanan haiwan dipercayai terperangkap dalam lumpur dan mati semasa musim sejuk, selepas air tasik bertukar beku,” katanya. – AFP


Beto suka privasi, Azhan henti merajuk
Oleh ARINA CHE AZLAN

10 September 2020, 10:10 am
JIKa mahu bercakap soal bakat dan populariti, isu tersebut sebenarnya telah berakar dan menjadi topik hangat dalam kalangan penggiat seni tanah air Sejak media sosial menjadi sebahagian daripada kehidupan, tidak dapat dinafikan ramai artis generasi baharu mendapat platform alternatif untuk mempromosikan diri secara terus ke mata peminat. Kini, jumlah pengikut dalam akaun media sosial menjadi pengukur sama ada seseorang artis atau pelakon itu cukup layak atau miliki pengaruh besar untuk membintangi sesebuah karya, baik drama, filem mahupun teater berskala besar.…

Kini, tidak keterlaluan jika bakat dikatakan menjadi syarat kedua untuk seseorang bergelar pelakon atau mudah diterima dalam industri.
Berbicara isu berkenaan secara mendalam, dua aktor yang tidak lahir pada zaman media sosial iaitu Beto Kusyairi dan Azhan Rani mengakui, situasi tersebut sudah dianggap normal dalam industri hiburan.

Daftar di sini untuk baca berita penuh.


Pelancong curi pasir pantai Itali didenda
Oleh KOSMO!

10 September 2020, 10:02 am
ROM – Seorang lelaki didenda £900 (RM4,870) selepas dia didapati bersalah mencuri 2 kilogram (kg) pasir dari Pantai Sardinia, salah sebuah pantai tercantik di Itali.
Menurut laporan Mirror UK, pelancong dari Perancis yang tidak didedahkan identitinya itu ditahan pihak berkuasa di Lapangan Terbang Cagliari Elmas pada 1 September lalu.
Dia ditahan selepas penemuan satu botol kaca berisi 2 kg pasir berwarna merah jambu dan putih.
Seorang jurucakap Pantai Sardinia berkata, pihak berkuasa mendapati pelancong itu cuba untuk menjual pasir berkenaan secara online.
“Pihak kami merampas botol berisi pasir itu dan disimpan di bilik operasi yang menempatkan barang-barang rampasan.
“Sejak akhir-akhir ini semakin banyak botol berisi pasir dirampas oleh pihak berkuasa,” katanya kepada portal berita CNN.

Undang-undang terhadap kesalahan menyeludup keluar pasir dari Pantai Sardinia telah dikuatkuasakan sejak tiga tahun lalu selepas ramai pelancong mengambil butiran pasir di situ untuk dibawa pulang sebagai cenderahati.
Individu yang didapati bersalah mencuri pasir di Pantai Sardinia boleh didenda £450 (RM2,430) hingga £2,700 (RM14,600) mengikut berat pasir dicuri.
Butiran pasir di Pantai Sardinia menjadi sasaran pencuri kerana berwarna merah jambu dan putih seperti batu kristal. – AGENSI


Jabatan Kesihatan Perak turun padang hapus sarang nyamuk aedes
Oleh KOSMO!

10 September 2020, 10:00 am
KEMPEN. Kira-kira 50 kakitangan Jabatan Kesihatan negeri turun padang pada Program Pendidikan dan Kawalan Pencegahan Aedes di pasar awam Batu Gajah, Perak baru-baru ini.
Mengetuai program itu ialah Pengerusi Jawatankuasa Kesihatan dan Sains negeri, Ahmad Saidi Mohamad Daud bersama Pengarah Kesihatan negeri, Datuk Dr. Ding Lay Ming.
Mereka menyampaikan cenderahati serta bahan promosi kepada orang ramai termasuk para peniaga di pasar berkenaan.
Orang ramai juga dinasihat agar memastikan kebersihan di kawasan masing-masing sebagai langkah pencegahan.


Hafizh tidak akan patah semangat
Oleh MUHAMMAD RIDUAN MOHD HANAFIAH

10 September 2020, 10:11 am
Pesanan terakhir nenek, dorong beri aksi terbaik pada saingan GP San Marino, Itali
PELUMBA negara, Hafizh Syahrin Abdullah tidak akan putus semangat untuk meneruskan perlumbaan pada Grand Prix (GP) San Marino meskipun kehilangan nenek tersayang, Arbaieah Muhammad, 67, yang meninggal dunia pada Isnin lalu.
Hafizh, 26, yang masih belum cergas 100 peratus selain masih mengalami kesakitan pada kaki kirinya mengakui, kata-kata terakhir yang dilontarkan neneknya di rumah keluarga di Cheras akan menjadi azimat untuk dia meneruskan perlumbaan Kejuaraan Motosikal Dunia (MotoGP) dalam kelas Moto2 minggu ini.
“Arwah ada cakap dia mahu tunggu saya pada hari Jumaat tapi saya tidak berani untuk jumpa kerana takut ada jangkitan Covid-19 tetapi syukur saya tidak mengalami wabak tersebut. Arwah nenek cakap mahu mandi wangi-wangi kerana ingin sangat berjumpa dengan saya dan akhirnya saya dapat bertemu nenek pada hari Sabtu.
“Arwah peluk saya dan kata jangan risau, nenek sihat. Tidak sangka itulah ayat terakhir saya dengar dan pada Isnin lepas, nenek menghembuskan nafas terakhir. Hati saya luluh seperti jatuh ke lantai dan sangat sedih.
“Sekarang saya perlu kuat dan perlu bawa semangat nenek untuk meneruskan perlumbaan di Misano nanti. Nenek telah menjaga saya dan masa sama membesarkan 15 cucu, nenek memang sangat-sangat kuat.

“Saya rasa macam nenek bersama saya ketika ini dan kekuatan itu saya bawa dalam diri saya untuk teruskan perjuangan pada perlumbaan hujung minggu ini.
“Saya akui pada mulanya perasaan ini berbelah bagi tetapi dorongan hebat keluarga menyebabkan saya membuat keputusan ke Misano,” katanya ketika ditemui di Lapangan Terbang Antarabangsa Kuala Lumpur (KLIA) tengah malam semalam.
Dalam perkembangan sama, Hafizh bertekad untuk melepasi ujian pemeriksaan kesihatan bagi mendapatkan lampu hijau untuk membolehkannya meneruskan perlumbaan pada hujung minggu ini.
“Keadaan saya makin pulih tetapi bukan 100 peratus kerana otot pada kaki kiri saya masih bengkak, namun dengan rawatan fisioterapi di Institut Sukan Negara (ISN), keadaan bertambah baik.
“Masa agak singkat kerana terpaksa menjalani kuarantin selama dua minggu di hotel dan hanya ada empat hari di rumah. Saya yakin mampu tunggang jentera Moto2 tetapi kita perlu lihat pada hari pertama sesi latihan bebas (FP1) nanti.
“Saya tidak boleh janjikan apa-apa, namun melihat kepada litar di Misano, banyak selekoh ke kanan jadi mungkin ia tidak memberi kesukaran kepada saya. Apa pun kita perlu tunggu hari pertama saya uji jentera Moto2 nanti,” ujar Hafizh.


Koeman mahu Coutinho kekal
Oleh KOSMO!

10 September 2020, 10:10 am
BARCELONA – Pemain tengah Barcelona, Philippe Coutinho hampir pasti akan terus kekal bersama kelab itu selepas perbincangan bersama jurulatih, Ronald Koeman, menurut ejen pemain berkenaan.
Pemain antarabangsa Brazil itu dikaitkan dengan perpindahan ke kelab di England selepas Bayern Munich yang meminjamnya musim lalu membuat keputusan untuk tidak mendapatkannya secara kekal.
Coutinho kembali ke Barcelona dengan persepsi yang kurang baik ketika dia menjaringkan dua gol ketika membantu Bayern menewaskan kelab itu 8-2 pada aksi Liga Juara-Juara sebelum ini.
Bagaimanapun, kehadiran Koeman memberi peluang untuk Coutinho kembali membuktikan kemampuannya bersama The Catalan.
Ejen Coutinho, Kia Joorabchian secara jelas mengakui kliennya itu akan kekal di Camp Nou dan masih mempunyai peluang untuk menyinar bersama pasukan itu.
“Ya. Koeman telah memanggilnya selepas dia membantu Bayern merangkul kemenangan Liga Juara-Juara. Jurulatih itu mahu dia kembali ke Barcelona dan mempunyai perancangan untuknya.

“Dia sepatutnya kembali pada 7 September tetapi Countinho sudah berada di Barcelona pada awal September kerana tidak mahu hilang momentum dan kecergasan bagi menjalani latihan bersama Barcelona.
“Ada beberapa tanda bahawa Barcelona akan mengalami perubahan secara dramatik. Dengan pemain yang mereka miliki seperti Coutinho, Ousmane Dembele dan Antoine Griezmann, saya fikir mereka mampu berubah berbanding musim lalu.
Biarpun Koeman memberi peluang kepada Coutinho, peluang yang sama mungkin tidak akan diterima oleh penyerang mereka, Luis Suarez yang terpaksa menerima tawaran daripada Juventus.
Suarez dilaporkan sudah bersetuju dengan terma kontrak selama tiga tahun yang ditawarkan oleh kelab Itali itu. – AGENSI


Adam tidak terfikir mahu kembali ke saingan Moto3
Oleh MUHAMMAD RIDUAN MOHD HANAFIAH

10 September 2020, 10:12 am
PELUMBA muda negara, Adam Norrodin tidak terfikir untuk kembali ke kancah Kejuaraan Motosikal Dunia (MotoGP) dalam kelas Moto3 meskipun diberi peluang untuk kembali ke saingan tersebut.
Pelumba berusia 23 tahun itu mengakui sukar baginya untuk mengubah kembali gaya tunggangan dalam kelas Moto3 kerana perlu bermula semula dari peringkat bawah.
Adam ketika ini beraksi dalam saingan Kejuaraan Moto2 Eropah (CEV) bersama Liqui Moly Intact SIC Junior Team dan dijangka diberi peluang untuk kembali ke MotoGP dalam kelas Moto2 bersama pasukan Petronas jika dia benar-benar bersedia untuk ke pentas berprestij itu.
“Siapa yang tidak mahu beraksi pada MotoGP tetapi kalau boleh, bukan kembali ke saingan Moto3. Saya sudah beraksi dalam perlumbaan Moto2 pada CEV dan sudah menemui rentak dengan jentera kelas ini.
“Saya akui sukar jika kembali ke kelas Moto3 kerana saya perlu bermula dari bawah. Bagi saya ia satu kerugian jika kembali ke saingan Moto3 semula,” katanya kepada Kosmo! baru-baru ini.
Adam sebelum ini menyertai kelas Moto3 pada saingan MotoGP dari tahun 2016 hingga 2018 sebelum menyertai saingan CEV pada musim lalu.

Adam pernah diberi peluang menyertai saingan Moto2 pada saingan MotoGP bersama pasukan Petronas Sprinta Racing Moto2 bagi menggantikan tempat Khairul Idham Pawi yang belum pulih daripada kecederaan tangan akibat kemalangan.
“Impian saya adalah beraksi dalam kelas Moto2 tetapi buat masa ini fokus saya memburu podium pertama pada CEV. Saya akui saingan CEV bukan mudah kerana ramai bekas-bekas pelumba MotoGP berada di sini.
“Saya akui sangat mencabar tetapi ia tidak mematahkan semangat saya untuk tampil dengan perlumbaan lebih baik. Matlamat saya tetap sama iaitu mahu menamatkan saingan dalam kelompok lima terbaik keseluruhan,” kata Adam.
Pelumba kelahiran Johor itu kini menduduki tangga kelapan keseluruhan selepas mengumpul 42 mata daripada enam perlumbaan setakat ini.


Pramugari Shiela ‘layan’ penstriman
Oleh MUHAMAD ARDIE PUTRA SUHAIMI

10 September 2020, 10:10 am
KERJAYA glamor sebagai pramugari tidak pernah menghalang minat Nur Khaliza Asilah Mohd. Khazin untuk menceburi bidang permainan video kegemaran yang turut dikongsi menerusi penstriman di laman sosial miliknya.
Nur Khaliza yang mesra dipanggil Shiela mengakui dirinya masih baharu dalam arena penstriman langsung kerana ia hanya berlaku selepas Perintah Kawalan Pergerakan (PKP) dilaksanakan ekoran penularan pandemik Covid-19 pada Mac lepas.
Kata Shiela, minatnya terhadap permainan video sudah cukup lama kerana ketagih untuk melayan permainan Dota 2 sejak di bangku sekolah lagi, tetapi hanya mula serius melakukan penstriman kira-kira enam bulan lepas.
SHIELA mendedahkan minatnya terhadap permainan video sudah cukup lama kerana ketagih melayan permainan Dota 2 sejak di bangku sekolah.
“Saya menceburi bidang penstriman secara langsung ini sehari sebelum PKP dilaksanakan. Ia disebabkan oleh hasutan yang dilakukan adik saya yang mencadangkan supaya meluangkan masa dengan bermain permainan video sepanjang berada di rumah.
“Secara jujur, saya tidak pernah terfikir untuk melakukan penstriman langsung yang ditonton secara umum memandangkan saya bekerja sepenuh masa sebagai pramugari dan atas faktor itu, ia menghalang minat saya sebelum ini.
“Namun, saya berusaha untuk menceburi bidang baharu ini walaupun pada awalnya agak sukar mendapatkan penonton kerana tidak memiliki ramai pengikut seperti atlet e-Sukan yang terkenal.

“Cuma, saya percaya kepada rezeki dan berusaha keras untuk kekal online secara langsung sekurang-kurangnya tiga jam sehari sehingga akhirnya berjaya menarik minat penonton,” katanya ketika dihubungi Kosmo! baru-baru ini.
Shiela telah mengeluarkan modal sebanyak RM4,000 untuk kelengkapan komputer dan menjadikan streamerAS iaitu Pokimane sebagai idola.
Mengulas lanjut, Shiela yang menggunakan nama Glitter Gaming sebagai jenama di Facebooknya percaya apa yang dilakukan itu adalah usaha dan alternatif untuk mencari pendapatan sampingan.
“Semua tahu pandemik Covid-19 telah membuatkan sektor pelancongan agak terjejas dan ramai hilang pekerjaan. Justeru, sebagai pramugari, Shiela perlu sentiasa bersedia dengan segala kemungkinan dan bidang penstriman ini adalah platform alternatif yang mudah untuk dilakukan,” katanya yang berusia 27 tahun.
Shiela mengakui masih lagi belum bersedia untuk bermain secara kompetitif dengan menyertai mana-mana kejohanan  e-Sukan profesional kerana hanya mengganggap karier kedua itu sebagai hobi.
“Bagi bersaing secara kompetitif mungkin agak sukar saya berikan komitmen kerana apa yang saya lakukan itu tidak lebih sekadar hobi. Namun, pada masa sama saya tetap serius dengan setiap perkara yang saya lakukan.
“Boleh bayangkan apabila anda bermula dengan kosong tetapi kini Glitter Gaming sudah boleh mencapai lebih 6,000 pengikut di Facebook dan pada saya ia memberi kepuasan maksimum.
“Justeru, saya berharap untuk terus kekal melakukan aktiviti penstriman kerana ia juga sebahagian daripada e-Sukan, tetapi saya perlu bijak membahagikan masa,” kata Shiela yang menjadikan streamer Amerika Syarikat (AS), Pokimane sebagai idola.


Quartararo idam podium di Misano
Oleh KOSMO!

10 September 2020, 10:05 am
MISANO – Selepas cemerlang memulakan saingan musim ini menerusi dua kemenangan di Litar Jerez, prestasi pelumba pasukan Petronas Yamaha Sepang Racing (SRT), Fabio Quartararo dilihat semakin tenggelam.
Meskipun masih menerajui senarai Kejuaraan Motosikal Dunia (MotoGP) musim ini, namun pelumba Perancis itu dilihat agak bergelut dalam tiga perlumbaan terdahulu.
Justeru, Quartararo meletakkan sasaran untuk kembali berada di podium pada Grand Prix (GP) San Marino di Litar Misano hujung minggu ini memandangkan hanya dibezakan tiga mata dengan pencabar terdekat dari pasukan Ducati, Andrea Dovizioso.
“Kami perlu kembali berada di podium pada perlumbaan akan datang jika mahu mendapatkan mata yang banyak, lebih-lebih lagi di litar yang sesuai dengan jentera pasukan.
“Sasaran kami sekarang adalah untuk kembali sesuaikan diri dengan jentera, sama seperti ketika beraksi pada dua perlumbaan di Jerez,” kata Quartararo.
Sementara itu, rakan sepasukan Quartararo, Franco Morbidelli tekad untuk menamatkan perlumbaan dalam kedudukan terbaik memandangkan dia akan berlumba di laman sendiri.

“Misano adalah ‘rumah’ saya, jadi saya rasa sangat teruja. Litar ini sangat unik serta mengelirukan tetapi ia adalah salah satu litar kegemaran saya,” ujarnya. –AGENSI


Lima lelaki ditahan proses ketum
Oleh KOSMO!

11 September 2020, 11:24 pm
Oleh KHAIRUL MOHD. ALI
JOHOR BAHRU – Lima lelaki ditahan kerana memiliki 32 liter air dan 670 kilogram (kg) daun ketum dalam satu serbuan dijalankan polis di sebuah rumah kawasan Tampoi, di sini semalam.
Pemangku Ketua Polis Daerah Johor Bahru Utara, Superintendan Fariz Ammar Abdullah berkata, mereka ditahan pada pukul 1.45 petang.
“Ketika pemeriksaan dibuat, pihaknya menemui 670 kg daun ketum, 32 liter air ketum, dua botol kodein serta peralatan digunakan untuk memproses air ketum.
“Nilai rampasan dadah keseluruhan dianggarkan sebanyak RM10,120,” katanya dalam satu kenyataan, di sini hari ini.
Tambah Fariz Ammar, pemeriksaan air kencing yang dibuat terhadap kesemua suspek berusia antara 23 hingga 34 tahun itu mendapati seorang daripada mereka positif penyalahgunaan dadah.

“Turut dirampas dalam serbuan berkenaan sebuah kenderaan jenis Hyundai Starex bagi tujuan membantu siasatan,” ujarnya.
Kes disiasat mengikut Seksyen 12(2) dan Seksyen 15)1)(A) Akta Dadah Berbahaya 1952 serta Seksyen 30(3) Akta Racun. – K! ONLINE


Singapore Airlines buang 4,300 pekerja
Oleh KOSMO!

11 September 2020, 9:14 pm
SINGAPURA – Syarikat penerbangan Singapura, Singapore Airlines (SIA) akan memberhentikan seramai 4,300 pekerjanya akibat pandemik Covid-19.
Ketua Eksekutif SIA, Goh Choon Phong berkata, pemberhentian tersebut meliputi kesemua anak syarikat Kumpulan Singapore Airlines termasuk SilkAir dan Scoot.
“Situasi pada masa depan dijangka akan terus mencabar dan perjalanan ke arah pemulihan mengambil masa panjang serta penuh dengan ketikpastian.
“Disebabkan itu, kita terpaksa membuat keputusan yang sukar dengan melaksanakan langkah pemberhentian pekerja secara sukarela,” katanya.
Choon Phong berkata, SIA menghadapi risiko lebih besar berbanding syarikat penerbangan lain di dunia berikutan tidak mempunyai laluan domestik dan hanya bergantung sepenuhnya kepada penerbangan antarabangsa.
Sebelum ini, syarikat penerbangan tersebut dilaporkan mengalami kerugian bersih lebih AS$800 juta (RM3.3 bilion) pada suku pertama tahun ini.

Walaupun beroperasi dengan kapasiti hanya lapan peratus berbanding sebelum pandemik, ia dijangka meningkat, namun tidak melebihi 50 peratus menjelang akhir tahun kewangan Mac tahun depan.
Sementara itu, Menteri Pengangkutan Singapura, Ong Ye Kung berkata, kerajaan bersedia membantu pekerja yang terlibat dengan pemberhentian tersebut.
“SIA telah menangguhkan langkah pengurangan pekerja selama mungkin yang mereka mampu, namun disebabkan larangan perjalanan akibat Covid-19, ia tidak dapat dielakkan.
“Pihak kerajaan sedia membantu pekerja yang terkesan,” ujarnya. – AFP


Geng Wan’ tumpas!
Oleh KOSMO!

11 September 2020, 10:25 pm
Oleh ALICIA JOHNY KUEH
PADAWAN – Sindiket curi motosikal ‘Geng Wan’ akhirnya tumpas dengan penangkapan seorang lelaki yang dipercayai merupakan dalang kepada kumpulan tersebut.
Pemangku Ketua Polis Daerah Padawan, Deputi Superintendan Lim Jaw Shyong berkata, penangkapan suspek berusia 35 tahun itu telah dibuat oleh sepasukan polis dari Bahagian Siasatan Jenayah Ibu Pejabat Polis Daerah (IPD) Padawan di kawasan Kampung Bukit Berangan, Kota Samarahan sekitar pukul 12.45 tengahari, Khamis lalu.
Suspek telah ditahan berikutan laporan kes kehilangan motosikal di kawasan Kuching Town Land District, Jalan Matang, Kuching pada satu Julai lepas.
“Suspek akan dituduh dibawah seksyen 379A Kanun Keseksaan iaitu jenayah mencuri kenderaan yang memperuntukkan hukuman penjara tidak kurang satu tahun dan tidak lebih tujuh tahun, jika sabit kesalahan.
“Hasil pemeriksaan mendapati suspek juga mempunyai rekod lampau kesalahan dibawah Seksyen 457 Kanun Keseksaan dan Akta Dadah Berbahaya 1952,” katanya dalam satu kenyataan hari ini.

Lim memberitahu bahawa suspek merupakan ‘mastermind’ kepada ahli sindiket curi motosikal ‘Geng Wan’ yang aktif di sekitar kawasan Padawan dan Kota Samarahan.
“Geng Wan adalah terdiri daripada lima orang ahli kumpulan. Tiga daripadanya telah ditangkap oleh pihak Bahagian Risikan Jenayah (D4) Ibu Pejabat Polis Kontinjen (IPK) Sarawak sebelum ini dan masih dalam status siasatan manakala seorang lagi rakan sejenayah masih bebas.
“Berdasarkan soal siasat yang dijalankan, kesemua suspek mengaku telah mencuri sebanyak 12 buah kenderaan,” ujarnya.
Lim juga menjelaskan bahawa suspek mengaku telah menjual sebanyak 10 buah motosikal curi kepada seorang lelaki warga Indonesia.
“Sebuah motosikal dijual dengan harga antara RM350 hingga RM500 berdasarkan jenis motosikal,” katanya lagi. – K! ONLINE


Singapore Airlines akan buang 4,300 kakitangan
Oleh KOSMO!

11 September 2020, 9:20 pm
SINGAPURA – Syarikat penerbangan Singapura, Singapore Airlines (SIA) akan memberhentikan seramai 4,300 pekerjanya disebabkan impak pandemik Covid-19.
Ketua Eksekutif SIA, Goh Choon Phong berkata, pemberhentian tersebut meliputi kesemua anak syarikat Kumpulan Singapore Airlines termasuk SilkAir dan Scoot.
“Situasi pada masa hadapan dijangka terus mencabar dan perjalanan ke arah pemulihan mengambil masa panjang serta penuh dengan ketikpastian.
“Oleh kerana itu, kami terpaksa membuat keputusan yang sukar dengan melaksanakan langkah pemberhentian pekerja secara sukarela,” katanya.
Choon Phong berkata, SIA menghadapi risiko lebih besar berbanding syarikat penerbangan lain di dunia berikutan tidak mempunyai laluan domestik dan hanya bergantung sepenuhnya kepada penerbangan antarabangsa.
Sebelum ini, syarikat penerbangan tersebut dilaporkan mengalami kerugian bersih lebih AS$800 juta (RM3.3 bilion) pada suku pertama tahun ini.

Walaupun beroperasi dengan kapasiti hanya lapan peratus berbanding sebelum pandemik, bilangan penumpang dijangka meningkat, namun tidak melebihi 50 peratus menjelang akhir tahun kewangan pada Mac tahun depan.
Sementara itu, Menteri Pengangkutan Singapura, Ong Ye Kung berkata, kerajaan bersedia membantu pekerja yang terlibat dengan pemberhentian tersebut.
“SIA telah menangguhkan langkah pengurangan pekerja selama mungkin yang ia mampu, namun disebabkan larangan perjalanan akibat Covid-19, pemberhentian ini tidak dapat dielakkan.
“Pihak kerajaan sedia membantu pekerja yang terkesan,” ujarnya. – AFP